text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Ditiro 14:1-28
14 Bjale ge ba le Ikonia+ ba tsena gotee sinagogeng+ ya Bajuda gomme ba bolela ka mokgwa woo lešaba le legolo la Bajuda gotee le Bagerika*+ le ilego la fetoga badumedi ka gona.2 Eupša Bajuda bao ba sa kago ba dumela ba hlohleletša+ le go tutuetša gampe batho ba ditšhaba gore ba lwe le bana babo rena.+3 Ka gona ba fetša nako e ntši ba bolela ka sebete ka matla a Jehofa, yo a hlatsetšego lentšu la botho bja gagwe bjo bogolo ka go dira dipontšho le mehlolo a diriša bona.+4 Lega go le bjalo, lešaba la motseng le ile la arogana; ba bangwe ba ema le Bajuda eupša ba bangwe ba ema le baapostola.5 Bjale ge batho ba ditšhaba gotee le Bajuda le babuši ba bona ba lekile ka bošoro go ba hlompholla le go ba kgatla ka maswika,+6 bona ba tsebišwa ka se gomme ba tšhabela+ metseng ya Likaonia, Lisitara, Derebe le nageng ya kgauswi.7 Ge ba le moo ba tšwela pele ba bolela ditaba tše dibotse.+8 Bjale kua Lisitara go be go dutše monna yo mongwe yo a bego a golofetše dinao. O belegwe e le segole+ gomme o be a se a ka a sepela.9 Monna yo o be a theeditše Paulo ge a bolela gomme yena ge a mo tsepelela a bona gore o be a na le tumelo+ ya gore a fodišwe,10 a re go yena ka lentšu le le hlabošago: “Ema ka dinao.” Ke moka a taboga gomme a thoma go sepela.+11 Ge mašaba a bone seo Paulo a se dirilego, a hlaboša mantšu ka leleme la Selikaonia a re: “Medimo+ e thomile go swana le batho gomme e theogetše go rena!”12 Ke moka ba bitša Baranaba gore ke Tseuse eupša Paulo ba mmitša Heremese, ka ge a be a etelela pele go boleleng.13 Moperisita wa Tseuse yoo tempele ya gagwe e bego e le pele ga motse, a tliša dipoo le dikgare dikgorong gomme o be a nyaka go dira dihlabelo+ le mašaba.14 Lega go le bjalo, ge moapostola Baranaba le moapostola Paulo ba ekwa ka se, ba gagola diaparo tša bona tša ka ntle gomme ba tabogela lešabeng, ba goeletša15 ba re: “Banna, ke ka baka la’ng le dira dilo tše? Le rena re batho+ bao ba nago le mafokodi+ go swana le lena. Re le tsebiša ditaba tše dibotse gore le furalele dilo tše tša lefeela+ gomme le retologele go Modimo yo a phelago,+ yo a dirilego legodimo,+ lefase, lewatle le dilo ka moka tšeo di lego go tšona.16 Melokong e fetilego o ile a dumelela ditšhaba ka moka gore di sepele ka ditsela tša tšona,+17 gaešita le ge ruri a ile a se lese go nea bohlatse ka dilo tše botse tše a di dirilego,+ ka go le nea dipula+ go tšwa legodimong le dihla tše di enywago, a khoriša dipelo tša lena ka mo go feletšego ka dijo le lethabo.”+18 Le ge ba ile ba bolela dilo tše, ba ile ba hwetša go se bonolo go thibela mašaba gore a ba direle sehlabelo.19 Eupša Bajuda ba fihla ba etšwa Antiokia le Ikonia ba hlohleletša mašaba,+ a kgatla Paulo ka maswika, a mo gogela ka ntle ga motse a nagana gore o hwile.+20 Lega go le bjalo, ge barutiwa ba mo dikaneditše, a ema gomme a tsena motseng. Ke moka letšatšing le le latelago a tloga le Baranaba ba ya Derebe.+21 Eitše ge ba boletše ditaba tše dibotse motseng woo le go dira barutiwa ba bantši,+ ba boela Lisitara, Ikonia le Antiokia.22 Ge ba le moo ba matlafatša meoya ya barutiwa,+ ba ba kgothaletša go dula tumelong, ba re: “Re swanetše go tsena mmušong wa Modimo ka ditlaišego tše dintši.”+23 Godimo ga moo, ba ba beela bagolo+ phuthegong e nngwe le e nngwe, ba rapela e bile ba ikona dijo,+ ba ba gafela go Jehofa+ yo ba bego ba šetše ba mo dumela.24 Ke moka ba phatša Pisidia ba ya Pamfilia,+25 gomme eitše ge ba boletše lentšu Perega, ba theogela Atalia.26 Go tloga moo ba sesela Antiokia,+ moo ba ilego ba bontšhwa botho bjo bogolo bja Modimo ka baka la modiro woo bjale ba bego ba o phethile.+27 Ge ba fihlile gomme ba phuthile phuthego gotee, ba laodiša+ dilo tše dintši tšeo Modimo a di dirilego ka bona, le gore o buletše ditšhaba mojako o išago tumelong.+28 Ka gona ba fetša nako e telele le barutiwa.
Mengwalo ya tlase
^ Go molaleng gore mo go bolelwa ka bao e sego Bajuda eupša e le bao ba bolelago Segerika.


c: text/html

text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 98:1-9
Koša.98 Opelelang Jehofa kopelo e mpsha,+Gobane o dirile dilo tše di makatšago.+Seatla sa gagwe sa le letona, lona letsogo la gagwe le lekgethwa, se tlišitše phološo.+2 Jehofa o tsebaditše phološo ya gagwe;+O utolotše toko ya gagwe pele ga mahlo a ditšhaba.+3 O gopotše kholofetšo ya gagwe ya go bontšha ntlo ya Isiraele botho bja gagwe le go e botegela.+Magomo ka moka a lefase a bone go phološa ga Modimo wa rena.+4 Gobelang Jehofa megobo lena batho ka moka ba lefaseng.+Hlalalang le goeleleng ka lethabo le be le opeleng.+5 Opelelang Jehofa ka harepa,+Mo opeleleng ka harepa le ka lentšu le lebosana.+6 Gobelang pele ga Kgoši JehofaKa medumo ya diphalafala le ya naka.+7 Anke lewatle le tšohle tšeo di lego go lona di dume,+Go dume le naga le bao ba dulago go yona.+8 Anke dinoka tšona di ope magoswi;Anke dithaba ka moka di goelele ka lethabo+9 Pele ga Jehofa, gobane o tletše go ahlola lefase.+O tla ahlola naga ka toko+Gomme a ahlola le merafo ka go loka.+

robotstxt: allowed

filter: keep


text:
Phetolelo ya character ka go Sesotho sa Leboa
character
moanegwa
leinaPlural characters
Language Drama
1moanegwa‘Who is the main character in the story?’ — Ke mang moanegwathwadi ka gare kanegelo?‘Raisebe was one of the characters in this story’ — Raisebe e be e le yo mongwe wa baanegwa ka mo kanegelong ye
- a person in a story, film or play
2semelo‘Love can be part of a person's character, however it is not a person’ — Lerato ke karolo ya semelo sa motho fela e ka se be motho‘I do not like the character of Lebotša's wife’ — Ga ke rate semelo sa mosadi wa Lebotša
3seriti‘Now when father says that I have destroyed my character, I don't know where the mistake lies’ — Bjale ge papa a re ke pšhatlagantše seriti sa ka, ga ke tsebe gore phošo e gokae


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 56:1-13
Go moopediši mabapi le koša e rego: “Leeba le le Homotšego” gare ga bao ba lego kgole. Psalme ya Dafida. Miktame.* Ge Bafilisita ba be ba mo swere kua Gathe.+56 Nkgaugele hle Modimo, gobane motho wa nama le madi o ntomile.+O lwa letšatši ka moka, o a nkgatelela.+2 Manaba a ka a be a duletše go ntoma letšatši ka moka,+Gobane bao ba lwago le nna ka go ikgantšha ke ba bantši.+3 Ge e le nna, mohlang ke tšhogago ke tla bota wena.+4 Ka ge ke le boteeng le Modimo, ke tla tumiša lentšu la gagwe.+Ke botile Modimo; nka se boife.+Motho yena a ka ntira’ng?+5 Ba fetša letšatši ka moka ba ntshenyetša ditaba tša ka;Tšohle tše ba di naganago ka nna ke tše mpe.+6 Ba a ntlhasela gomme ba a ikuta,+Ge e le bona ba ntota mehlala,+Ge ba dutše ba laletše moya wa ka.+7 Ba lahle ka ge ba dira tše di gobatšago.+O wiše le merafo o galefile, hle Modimo.+8 Wena ka bowena o begile go ba ga ka motšhabi.+Tsenya megokgo ya ka ka lekukeng la gago.+Na ga e ka pukung ya gago?+9 Ka nako yeo manaba a ka a tla boela morago, letšatšing leo ke go bitšago ka lona;+Ke tseba se gabotse, gore Modimo o na le nna.+10 Ka ge ke le boteeng le Modimo,+ ke tla tumiša lentšu la gagwe;Ka ge ke le boteeng le Jehofa, ke tla tumiša lentšu la gagwe.+11 Ke botile Modimo. Nka se boife.+Motho wa lefaseng a ka ntira’ng?+12 Ke tlangwa ke dikeno tšeo ke go enetšego tšona, hle Modimo.+Ke tla tliša ditebogo go wena.+13 Gobane o hlakodišitše moya wa ka lehung+—Na ga se wa hlakodiša dinao tša ka gore di se kgopše?+—Gore ke hlankele* Modimo ke le seetšeng sa bao ba phelago.+
Mengwalo ya tlase
^ Bona mongwalo wa ka tlase wa mantšu a ketapele go Ps 16.
^ Phetolelo ya lentšu ka lentšu e re, “sepele pele ga Modimo.”


text:
BATAMELA KGAUSWI LE MODIMO
Na Jehofa Ruri o na le Taba le Wena?
“Go ikwa ke se na mohola ke lepheko le legolo leo ke lekago go lebeletšana le lona.” Mantšu ao a boletšwe ke mosadi yo mongwe yo a bego a thatafalelwa ke go dumela gore Jehofa a ka hwetša lebaka la go ba kgauswi le yena. Na le wena o ikwa ka tsela yeo? Ge e ba go le bjalo, o ka ipotšiša gore: ‘Na Jehofa ruri o na le taba le yo mongwe le yo mongwe wa barapedi ba gagwe?’ Karabo ke ee! Re hwetša bohlatse bja gore Jehofa o na le taba le rena mantšung a Jesu.—Bala Johane 6:44.
Jesu, yo a tsebago semelo sa Jehofa le thato ya gagwe gakaone go feta motho le ge e le ofe, o re’ng? (Luka 10:22) Jesu o hlalositše gore: “Ga go motho yo a ka tlago go nna ge a sa gogwe ke Tate yo a nthomilego.” Ka gona, re ka se be balatedi ba Kriste—le barapedi ba Tatago rena wa legodimong, Jehofa—ka ntle le ge re ka gogwa ke Jehofa. (2 Bathesalonika 2:13) Ge e ba re kwešiša seo Jesu a se boletšego, gona re tla bona bohlatse bjo matla mantšung a gagwe bja gore Modimo o na le taba le rena.
Ke eng seo se bolelwago ke taba ya gore Jehofa o a re goga? Lediri la Segerika leo le fetoletšwego e le “gogwa” gape le dirišwa bakeng sa go goga lokwa la dihlapi. (Johane 21:6, 11) Na Jehofa o re goga re sa rate, a re gapeletša gore re mo hlankele? Aowa. Jehofa o re nea tokologo ya boikgethelo, ka gona ga a re gapeletše gore re bule dipelo tša rena. (Doiteronomio 30:19, 20) Seithuti se sengwe se bea taba ka gore: “Mojako wa pelo ya motho ga o na mokgoko ka ntle. O swanetše go bulwa ka gare.” Jehofa o hlahloba dipelo tše dibilione lefaseng le, a tsoma batho bao ba mo nyakago. (1 Dikoronika 28:9) Ge a hwetša motho yo bjalo, Jehofa o arabela ka tsela e kgomago. Bjang?
Jehofa ka bonolo o goga dipelo tša batho bao ba nago le “tshekamelo e swanetšego.” (Ditiro 13:48) Jehofa o dira bjalo ka ditsela tše pedi—ka molaetša wa Beibele wa ditaba tše dibotse, wo o fihlelelago yo mongwe le yo mongwe wa rena, le ka moya wa gagwe o mokgethwa. Ge Jehofa a bona pelo yeo e arabelago therešong ya Beibele, o diriša moya wa gagwe go thuša motho go hwetša le go diriša therešo yeo bophelong bja gagwe. (1 Bakorinthe 2:11, 12) Ka ntle le thušo ya Modimo, re ka se tsoge re kgonne go ba balatedi ba kgonthe ba Jesu goba barapedi bao ba ineetšego ba Jehofa.
“Mojako wa pelo ya motho ga o na mokgoko ka ntle. O swanetše go bulwa ka gare”
Bjale, ke eng seo mantšu a Jesu ao a begilwego go Johane 6:44 a re rutago sona ka Jehofa Modimo? Jehofa o goga batho ka gobane a bona se botse dipelong tša bona le go ba le taba le yo mongwe le yo mongwe. Go kwešiša therešo ye yeo e kgothatšago go ile gwa homotša mosadi yo go boletšwego ka yena mathomong. O re: “Go ba mohlanka wa Jehofa ke tokelo e kgolo yeo yo mongwe le yo mongwe a ka bago le yona. Ka gona, ge e ba Jehofa a nkgetha gore ke be mohlanka wa gagwe, gona ke swanetše go ba ke le wa bohlokwa go yena.” Go thwe’ng ka wena? Na go tseba gore Jehofa o na le taba le yo mongwe le yo mongwe wa barapedi ba gagwe go go tutueletša gore o nyake go bula mojako wa pelo ya gago?
Mmalo wa Beibele o šišintšwego bakeng sa May


text:
Tlhompho le Seriti ka Tlase ga Tlhokomelo ya Modimo
GE Jesu a be a le mo lefaseng, o ile a bonagatša semelo sa Tatagwe wa legodimong ka mo go phethagetšego gotee le tsela ya gagwe ya go dira dilo. O itše: “Ga ke dire selo ka la ka; eupša ke bolela dilo tše go etša ge Tate a nthutile. . . . Ka mehla ke dira dilo tše di mo kgahlago.” (Johane 8:28, 29; Bakolose 1:15) Ka gona, ka go ela hloko tsela yeo ka yona Jesu a bego a dirišana le basadi le tsela yeo a bego a ba lebelela ka yona, re kgona go bona le go kwešiša pono ya Modimo ka basadi gotee le seo a se letetšego go bona.
Diithuti tše dintši di amogetše tsela yeo Jesu a bego a lebelela basadi ka yona e le e fapanego kudu go ya ka seo se ngwadilwego dipegong tša Diebangedi. E fapane ka tsela efe? Sa bohlokwa kudu ke gore na dithuto tša gagwe di sa dutše di nea basadi tokologo e oketšegilego lehono?
Kamoo Jesu a Bego a Swara Basadi ka Gona
Jesu o be a sa ba tšee e fo ba bao ba ka dirišetšwago thobalano. Go ya ka baetapele ba bangwe ba bodumedi bja Sejuda, go kopana le batho ba bong bjo bo fapanego go ka fo lebiša kganyogong e feteletšego ya thobalano. Ka ge basadi ba be ba boifša gore ba ka goketša motho, ba be ba sa dumelelwe gore ba boledišane le banna mafelong a batho bohle goba gore ba sepele ba sa ikhupetša ka lešira. Ka lehlakoreng le lengwe, Jesu o ile a eletša banna gore ba laole dikganyogo tša bona tša nama gomme ba sware basadi ka seriti go e na le go ba bea lekatana ditswalanong tša batho.—Mateo 5:28.
Jesu gape o itše: “Mang le mang yo a hlalago mosadi wa gagwe a nyala yo mongwe, o a hlotlola gomme o a mo senyetša.” (Mareka 10:11, 12) Ka go re’alo o ile a ganetša thuto yeo e bego e atile ya borabi yeo e bego e dumelela banna go hlala basadi ba bona “ka lebaka le lengwe le le lengwe.” (Mateo 19:3, 9) Bajuda ba bantši ba be ba sa tsebe kgopolo ya gore ge monna a hlotlola o senyetša mosadi wa gagwe. Borabi ba bona ba be ba ruta gore monna le ka mohla o be a ka se ke a hlotlola gomme a senyetša mosadi wa gagwe—mosadi ke yena feela yo a bego a ka itshwara ka go se botege! Go etša ge puku e nngwe ya go hlalosa Beibele e bea taba ye, “ka go rweša monna boikarabelo bjo bo swanago le bja mosadi bja boitshwaro, Jesu o ile a phagamiša maemo le seriti sa basadi.”
Mafelelo a thuto ya gagwe lehono: Phuthegong ya Bokriste ya Dihlatse tša Jehofa, basadi ba kopana le banna ka bolokologi dibokeng. Lega go le bjalo, ga go nyakege gore ba boife gore ba tla lebelelwa ka tsela e sa hlomphegego goba go tlwaelwa ka mo go feteletšego, ka gobane banna ba Bakriste ba ela hloko gore ba swara “basadi ba bagolo bjalo ka bomma, basadi ba bafsa bjalo ka dikgaetšedi ka tshekego yohle.”—1 Timotheo 5:2.
Jesu o be a ipha nako ya go ruta basadi. Ka go se swane le pono yeo e bego apareditše ya borabi yeo e bego e dira gore basadi ba dule ba sa tsebe selo, Jesu o be a ba ruta le go ba kgothaletša gore ba itlhalose. Jesu ka go gana go tima Maria lethabo la go ithuta, o ile a bontšha gore mosadi ga se wa go fo šoma mešomo ya ka gae. (Luka 10:38-42) Mogolo’a Maria e lego Mareta, le yena o ile a holwa ke dithuto tša Jesu, bjalo ka ge go bontšhwa ke tsela e bohlale yeo a ilego a araba Jesu ka yona ka morago ga lehu la Latsaro.—Johane 11:21-27.
Jesu o be a kgahlegela seo basadi ba se naganago. Ka nako yeo, basadi ba bantši kudu ba Bajuda ba be ba dumela gore tsela ya go hwetša lethabo e be e le go ba le morwa yo a hlomphegago, ge e ba go kgonega e be moporofeta. Ge yo mongwe wa basadi a be a goeletša ka gore, “Go thaba popelo yeo e ilego ya go rwala!” Jesu o ile a diriša sebaka seo gore a mmotše selo se sengwe se sekaone. (Luka 11:27, 28) Ka go bontšha gore go kwa Modimo e be e le gona go lego bohlokwa, Jesu o ile a mo hlalosetša selo seo se lego bohlokwa go feta tema yeo e kgathwago ke basadi setšong.—Johane 8:32.
Mafelelo a thuto ya gagwe lehono: Barutiši ka phuthegong ya Bokriste ba amogela ditlhaloso tšeo di newago ke basadi dibokeng tša Bokriste. Ba hlompha basadi bao ba gotšego tsebong ka go ba ga bona “bao ba rutago se sebotse,” ba sa bonwe gotee le ka mohlala. (Tito 2:3) Gape ba ithekgile ka bona gore ba bolele ditaba tše dibotse tša Mmušo wa Modimo phatlalatša.—Psalme 68:11; bona lepokisi le le rego “Na Moapostola Paulo o be a Thibela Basadi go Bolela?” go letlakala 9.
Jesu o be a na le taba le basadi. Mehleng ya Beibele, barwedi ba be ba sa tšeelwe godimo kudu go swana le barwa. Talmud e bonagatša pono ye, ge e re: “Go thaba motho yo bana ba gagwe e lego bašemane, gomme go madimabe yoo bana ba gagwe e lego banenyana.” Batswadi ba bangwe ba be ba tšea ngwanenyana e le morwalo o mogolo—ba be ba tla swanelwa ke go mo hweletša molekane ke moka ba mo ntšhetše magadi, gomme ba be ba ka se ithekge ka yena gore a ba hlokomele ge ba tšofetše.
Jesu o ile a bontšha gore bophelo bja ngwanenyana bo bohlokwa go swana le bja mošemane—o ile a tsoša morwedi wa Jairo, go etša ge a ile a tsoša morwa wa mohlologadi kua Naini. (Mareka 5:35, 41, 42; Luka 7:11-15) Ka morago ga gore a fodiše mosadi yo a bego a tshwenywa ke “moya o mobe wo o mo fokodišitšego ka nywaga e lesomeseswai,” Jesu o ile a mmitša “morwedi wa Aborahama,” e lego polelwana yeo e bego e nyakile e sa tsebje dingwalweng tša Sejuda. (Luka 13:10-16) Ka go diriša polelwana ye ya go hlompha le yeo e bontšhago botho, o be a sa fo mo lebelela e le setho seo se feletšego sa setšhaba eupša gape o be a lemoga tumelo ya gagwe.—Luka 19:9; Bagalatia 3:7.
Mafelelo a thuto ya gagwe lehono: Polelwana ya kua Asia e re: “Go godiša morwedi go swana le go nošeletša moagišani serapa.” Go e na le gore ba tutuetšwe ke kgopolo yeo, botate ba Bakriste ba nago le lerato ba na le taba le bana ba bona ka moka, e lego barwa le barwedi ba bona. Batswadi ba Bakriste ba kgonthišetša gore bana ba bona ka moka ba hwetša thuto e swanetšego gotee le tlhokomelo ya tša maphelo.
Jesu o be a bota basadi. Dikgorong tša tsheko tša Bajuda, bohlatse bjo bo newago ke mosadi bo be bo lekanywa le bja lekgoba. Josephus, radihistori wa lekgolong la pele la nywaga, o eleditše ka gore: “Anke go se ke gwa amogelwa bohlatse bjo bo tšwago go basadi, ka baka la go se tsepame ga bona le go nyatšega ga bong bja bona.”
Ka mo go fapanego, Jesu o ile a kgetha gore tsogo ya gagwe e hlatselwe ke basadi. (Mateo 28:1, 8-10) Gaešita le ge basadi ba bao ba botegago e bile dihlatse tšeo di bonego ka mahlo ge Morena wa bona a bolawa le go bolokwa, baapostola ba be ba thatafalelwa ke go dumela mantšu a basadi bao. (Mateo 27:55, 56, 61; Luka 24:10, 11) Lega go le bjalo, ka go itšweletša go basadi pele, Kriste o ile a ba bona ba swanelwa ke gore ba nee bohlatse go etša ge barutiwa ba bangwe ba gagwe ba be ba dira.—Ditiro 1:8, 14.
Mafelelo a thuto ya gagwe lehono: Diphuthegong tša Dihlatse tša Jehofa, banna bao ba nago le boikarabelo ba tšeela basadi godimo ka go amogela seo ba se bolelago. Banna ba Bakriste bona ‘ba godiša’ basadi ba bona ka go ba theetša ka kelohloko.—1 Petro 3:7; Genesi 21:12.
Melao ya Motheo ya Beibele e Dira Gore Basadi ba Thabe
Ge banna ba ekiša Kriste, basadi ba newa tlhompho le tokologo tšeo Modimo a bego a ba reretše tšona mathomong. (Genesi 1:27, 28) Go e na le go thekga boikgogomošo bja banna, banna ba Bakriste ba itumelela gore ba hlahlwe ke melao ya motheo ya Beibele, e lego seo se dirago gore balekane ba bona ba thabe.—Baefeso 5:28, 29.
Ge Yelena a be a thoma go ithuta Beibele, o be a tlaišwa ke monna wa gagwe a ikhomoletše. O be a godišeditšwe tikologong ya bošoro, moo mekgwa ya go thopša ga basadi le go swarwa gampe e bego e atile. Yelena o re: “Ke be ke matlafatšwa ke seo ke bego ke ithuta sona Beibeleng. Ke be ke tseba gore go be go na le motho yo a nthatago kudu, a ntšeela godimo e bile a ena le taba le nna. Gape ke be ke kwešiša gore ge monna wa ka a be a ka ithuta Beibele, o be a tla fetoša tsela yeo a ntebelelago ka yona.” Toro ya gagwe e ile ya phethagala ge mafelelong monna wa gagwe a dumela go ithuta Beibele gomme ka morago a kolobetšwa e le yo mongwe wa Dihlatse tša Jehofa. Yelena o re: “O ile a bea mohlala tabeng ya go itshwara. Re ile ra ithuta go lebalelana ka bolokologi.” O phetha ka gore’ng? O re: “Melao ya motheo ya Beibele e tloga e nthušitše gore ke ikwe ke nyakega e bile ke šireletšegile lenyalong la rena.”—Bakolose 3:13, 18, 19.
Boitemogelo bja Yelena ga se bja moswananoši. Basadi ba dimilione ba Bakriste ba thabile ka gobane bona gotee le banna ba bona ba katanela go diriša melao ya motheo ya Beibele manyalong a bona. Ba hwetša tlhompho, boiketlo le tokologo ge ba kopane le Bakristegotee le bona.—Johane 13:34, 35.
Banna le basadi ba Bakriste ba lemoga gore ka ge e le batho ba nago le sebe le ba sa phethagalago, ke karolo ya tlholo ya Modimo yeo “e [ilego] ya dirwa gore e ikokobeletše lefeela.” Lega gole bjalo, ka go batamela kgauswi le Modimo le Tatago bona yo lerato, Jehofa, ba na le kholofelo ya gore ba “lokollwe bokgobeng bja tshenyego” le go thabela “tokologo ya letago ya bana ba Modimo.” Banna le basadi bao ba hlokometšwego ke Modimo ba na le tebelelo e botse gakaakang!—Baroma 8:20, 21.


text:
KGAOLO 121
“Betang Dipelo! Ke Fentše Lefase”
KGAUSWINYANE BAAPOSTOLA BA KA SE SA BONA JESU
BOHLOKO BJA BAAPOSTOLA BO TLA FETOGA LETHABO
Jesu le baapostola ba gagwe ba itokišeleditše go tloga phapošing ya ka godimo moo ba bego ba jela Paseka gona. Ka ge a ba neile temošo e lekanego, Jesu o oketša ka gore: “Ke le boditše dilo tše gore le se ke la kgopša.” Ke ka baka la’ng temošo e bjalo e be e nyakega? O ba botša gore: “Batho ba tla le raka sinagogeng. Ge e le gabotse, nako e a tla ge yo mongwe le yo mongwe yo a le bolayago a tlago go nagana gore o diretše Modimo tirelo e kgethwa.”—Johane 16:1, 2.
Ditaba tšeo e ka ba tše di tshwenyago baapostola. Gaešita le ge pejana Jesu a ile a bolela gore lefase le be le tla ba hloya, o be a se a ba botša ka go lebanya gore ba tla bolawa. Ke ka baka la’ng a se a ba botša? O re: “Ga se ka le botša dilo tše mathomong, gobane ke be ke na le lena.” (Johane 16:4) Bjale o ba lemoša pele a ka sepela. Se se ka ba thuša gore ka morago ba efoge go kgopša.
Jesu o tšwela pele ka gore: “Ke ya go yo a nthomilego, fela ga go le o tee wa lena yo a mpotšišago gore: ‘O ya kae?’” Pejana mantšiboeng ao ba be ba mmotšišitše mabapi le moo a yago gona. (Johane 13:36; 14:5; 16:5) Eupša bjale, ka ge ba tšhošitšwe ke seo a se boletšego mabapi le tlaišo, ba aparetšwe ke manyami. Ka go re’alo ba palelwa ke go botšiša gape mabapi le letago leo a tlago go le hwetša goba gore seo se tla bolela eng go barapedi ba therešo. Jesu o re: “Ka ge ke le boditše dilo tše, dipelo tša lena di tletše manyami.”—Johane 16:6.
Ke moka Jesu o hlalosa ka gore: “Go holega lena ge ke tloga. Gobane ge e ba ke sa tloge, mothuši a ka se tle go lena le gatee; eupša ge e ba ke tloga, ke tla mo roma go lena.” (Johane 16:7) Ke feela ge Jesu a ka hwa le go ya legodimong moo barutiwa ba gagwe ba ka amogelago moya o mokgethwa, wo a ka o romelago e le mothuši wa batho ba gagwe lefaseng ka moka.
Moya o mokgethwa “o tla nea lefase bohlatse bjo bo kgodišago mabapi le sebe, toko le kahlolo.” (Johane 16:8) Ee, go palelwa ga lefase ke go dumela go Morwa wa Modimo go tla pepentšhwa. Go rotogela ga Jesu legodimong e tla ba bohlatse bjo bo kgodišago bja go loka ga gagwe le go bontšha lebaka leo ka lona Sathane, e lego “mmuši wa lefase le,” a swanelwago ke kahlolo e šoro.—Johane 16:11.
Jesu o tšwela pele ka gore: “Ke sa na le dilo tše dintši tšeo nka le botšago tšona, eupša ga le kgone go di rwala ga bjale.” Ge a ba tšhollela moya o mokgethwa, wona o tla ba hlahla go kwešiša ‘therešo ka moka,’ gomme ba tla kgona go phela ka therešo yeo.—Johane 16:12, 13.
Baapostola ba makatšwa ke seo Jesu a tšwelago pele a se bolela, ge a re: “Go se go ye kae, le ka se sa mpona, le gona go se go ye kae le tla buša le mpona.” Ba botšišana gore o ra go re’ng. Jesu o lemoga gore ba nyaka go mmotšiša ka se, ka gona o hlalosa ka gore: “Ruriruri ke re go lena: Le tla lla le go golola, eupša lefase le tla thaba; le tla ba bohlokong, eupša bohloko bja lena bo tla fetoga lethabo.” (Johane 16:16, 20) Ge Jesu a bolawa thapameng e latelago, baetapele ba bodumedi ba a thaba, eupša barutiwa ba kwa bohloko. Ke moka bohloko bja bona bo fetoga lethabo ge Jesu a tsošwa bahung! Ba tšwela pele ba thaba ge a tšhollela moya o mokgethwa wa Modimo godimo ga bona.
Ge Jesu a bapiša boemo bja baapostola le bja mosadi yo a šokwago, o re: “Mosadi ge a belega o kwa bohloko gobane nako ya gagwe e fihlile; eupša ge a belege ngwana, ga a sa hlwa a gopola tlaišego ka baka la go thabela gore motho o belegwe lefaseng.” Jesu o kgothatša baapostola ba gagwe, o re: “Le lena gona bjale ekwang bohloko; eupša ke tla buša ke le bona gomme dipelo tša lena di tla thaba, le gona ga go yo a ka le amogago lethabo la lena.”—Johane 16:21, 22.
Go fihlela nakong ye, baapostola ga se ba ka ba kgopela dilo thapelong ka leina la Jesu. Bjale Jesu o re: “Letšatšing leo le tla kgopela dilo go Tate ka leina la ka.” Ke ka baka la’ng ba swanetše go dira bjalo? Ga se ka gobane Tate ga a nyake go ba araba. Ge e le gabotse, Jesu o re: “Tate ka noši o a le rata ka ge lena le nthatile . . . ke le moemedi wa Tate.”—Johane 16:26, 27.
Mantšu a Jesu a kgothatšago ao a a boditšego baapostola a ka ba a ba matlafaditše gore ba bolele ba kgodišegile, ba re: “Ka baka le re dumela gore o tšwa go Modimo.” Kgauswinyane kgodišego yeo ya bona e tla lekwa. Ge e le gabotse, Jesu o hlalosa seo se letšego ka pele o re: “Bonang! Nako e a tla, e bile e fihlile, yeo ka yona le tlago go gašanywa gomme yo mongwe le yo mongwe a ya ntlong ya gagwe. Le tla ntlogela ke nnoši.” Lega go le bjalo o ba kgonthišetša ka gore: “Ke le boditše dilo tše gore ka nna le be le khutšo. Mo lefaseng le a tlaišega, eupša betang dipelo! Ke fentše lefase.” (Johane 16:30-33) Aowa, ga se gore Jesu o a ba lahla. O kgodišegile gore le bona ba ka fenya lefase go swana le yena, ka gore ba phethagatše thato ya Modimo ka potego go sa šetšwe maiteko a Sathane le a lefase la gagwe a go ba dira gore ba se botege.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Lefitiko 12:1-8
12 Jehofa a iša pele a bolela le Moshe a re:2 “Bolela le bana ba Isiraele o re: ‘Ge e ba mosadi a ka ima+ gomme a belega ngwana wa mošemanyana, gona e tla ba yo a sa hlwekago ka matšatši a šupago; e tla ba yo a sa hlwekago go etša matšatšing a go se sekege ga gagwe a ge a bona kgwedi.+3 Ka letšatši la seswai ngwana yoo o tla bolotšwa.+4 Mosadi yoo a fetše matšatši a masometharo-tharo a le boemong bja go sekišwa mading. A se kgwathe selo le ge e le sefe se sekgethwa, le gona a se tsene lefelong le lekgethwa go fihlela a fetša matšatši a gore e be yo a sekilego.+5 “‘Ge e ba a ka belega ngwana wa ngwanenyana, gona mosadi yoo e tla ba yo a sa hlwekago ka matšatši a lesome le metšo e mene, go etša nakong ya ge a bona kgwedi. O tla dula a le boemong bja go sekišwa mading ka matšatši a mangwe a masometshela-tshela.6 Ke moka ge go fela matšatši a gore mosadi yoo e be yo a sekišitšwego ka baka la morwa wa gagwe goba morwedi wa gagwe, a tliše kgapana ya ngwaga o tee ya sebego sa go fišwa+ le leebana goba leebakgorwana+ la sebego sa sebe. A di tliše go moperisita mojakong wa tente ya kopano.7 Moperisita a tliše dibego tšeo pele ga Jehofa, a direle mosadi yoo poelano gomme mosadi yoo e tla ba yo a hlwekilego mothopong wa madi a gagwe.+ Wo ke molao wa mabapi le mosadi yo a belegago ngwana wa mošemanyana goba wa ngwanenyana.8 Eupša ge e ba a sa kgone go tliša nku, gona a tliše maebakgorwana a mabedi goba maebana a mabedi,+ le lengwe e be la sebego sa go fišwa le lengwe e be la sebego sa sebe, gomme moperisita a mo direle poelano,+ ke moka e tla ba yo a hlwekilego.’”


text:
Leina la Motho wa ka Beibeleng Legapeng la Bogologolo
Diripana tša legapa la letsopa leo le nago le mengwaga e 3 000 tšeo di epolotšwego ka 2012, di kgahlile banyakišiši kudu. Ge e le gabotse ba kgahlilwe ke’ng? Ga se ba kgahlwa ke go no hwetša diripana tša legapa leo, eupša ba kgahlilwe ke seo se ngwadilwego godimo ga tšona.
Ge mafelelong baepi ba marope ba kopantše diripana tšeo, ba ile ba kgona go hwetša mongwalo wa bogologolo wa Kanana. Mongwalo woo o be o balega ka gore: “Eshibaali-Bene [morwa wa] Beda.” Le ke lekga la mathomo baepi ba marope ba hwetša leina le mengwalong ya bogologolo.
Ge e le gabotse, go na le Eshibaali yo mongwe gape ka Beibeleng. Yena e be e le yo mongwe wa barwa ba Kgoši Saulo. (1 Dikor. 8:33; 9:39) Moprofesara Yosef Garfinkel, yoo le yena a bego a le gona ge go epollwa diripana tša legapa le la letsopa, o re: “Go a kgahliša gore leina Eshibaali, e lego leina leo le bego le le gona mehleng ya Kgoši Dafida feela, le gona ka Beibeleng. E bile go a kgahliša gore ga bjale le gona le ka dipegong tša baepi ba marope.” Ba bangwe ba nagana gore leina leo ke la mehleng yeo ya Kgoši Dafida feela. Re thabela gore le mo nakong ye, baepi ba marope ba hweditše bohlatse bjo bongwe bja gore Beibele e nepagetše.
Temaneng e nngwe ka Beibeleng, leina Eshibaali le ngwalwa e le Ishi-boshethe, moo legatong la lentšu “baali” go ngwadilwego gore “boshethe.” (2 Sam. 2:10) Ke ka baka la’ng go le bjalo? Banyakišiši ba bangwe ba re: “Go bonagala lengwalong la Samuele wa Bobedi mongwadi a ile a tšhaba go diriša leina Eshibaali, ka ge leina leo le be le gopotša batho ka modimo wa Bakanana wa ledimo e lego Baali. Eupša ka pukung ya Dikoronika, leina la mathomong e lego [Eshibaali] le tlogetšwe le le bjalo.”


text:
KAROLO 1
Therešo ya Mmušo—Go Aba Dijo tša Moya
O BONA morutwana wa gago wa Beibele a thabile ka ge a kwešiša seo se bolelwago ke lengwalo leo le sa tšwago go le bala. O bolela a sa kgolwe gore: “Na o ra gore Beibele e ruta gore re ka phela ka mo go sa felego Paradeiseng—gona mo lefaseng?” Motho yo o sepelago le yena tšhemong o a myemyela ke moka o botšiša morutwana wa Beibele gore: “Ke’ng seo o sa tšwago go se bala ka Beibeleng?” Morutwana wa Beibele o šišinya hlogo a sa kgolwe, ke moka o re: “Ke makatšwa ke gore ga se ka ka ka rutwa taba ye!” O thoma go gopola gore o boletše mantšu ao a nyakilego a swana le a dibeke tše sego kae tše di fetilego ge a be a ithuta ka lekga la mathomo gore leina la Modimo ke Jehofa.
Na o kile wa ba le phihlelo e swanago le ye? Batho ba bantši ba Modimo ba bile le yona. Go na le dilo tše mmalwa tšeo di ka re gopotšago gabotse ka mpho ye ya bohlokwa yeo re e neilwego—go tseba therešo! Anke o eme go se nene gomme o ipotšiše gore: O hweditše bjang mpho ye? Karolong ye re tlo ahlaahla potšišo yeo. Tsela yeo batho ba Modimo ba bego ba thušwa go kwešiša dilo tša moya ganyenyane-ganyenyane ke bohlatse bjo bo lego molaleng bja gore Mmušo wa Modimo ke wa kgonthe. Ka nywaga e lekgolo, Kgoši ya Mmušo wo, e lego Jesu Kriste, e be e dutše e kgonthišetša gore batho ba Modimo ba rutwa therešo.
KAROLONG YE
KGAOLO 3
Jehofa o Utolla Morero wa Gagwe
Na Mmušo e be e le karolo ya morero wa Modimo wa mathomong? Jesu o ile a hlabiša seetša bjang ka Mmušo wa Modimo?
KGAOLO 4
Jehofa o Godiša Leina la Gagwe
Ke’ng seo Mmušo wa Modimo o se fihleletšego mabapi le leina la gagwe? Ke’ng seo wena o ka se dirago go kgethagatša leina la Jehofa?
KGAOLO 5
Kgoši e Hlabiša Seetša ka Mmušo
Ithute ka kwešišo e nepagetšego ka Mmušo wa Modimo, babuši le balata ba wona le go nyakega ga go botega.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Luka 11:1-54
11 Bjale ya re ge a le lefelong le lengwe a rapela, ge a fetša, yo mongwe wa barutiwa ba gagwe a re go yena: “Morena, re rute go rapela+ go etša ge Johane le yena a ile a ruta barutiwa+ ba gagwe.”2 Ke moka a re go bona: “Neng le neng ge le rapela+ le re: ‘Tate, leina la gago a le kgethagatšwe.+ Mmušo wa gago a o tle.+3 Re nee dijo*+ tša rena tša letšatši go ya ka senyakwa sa letšatši le.4 Re lebalele dibe tša rena,+ gobane le rena re lebalela mang le mang yo a nago le molato go rena,+ o se ke wa re tsenya molekong.’”+5 Go feta moo, a re go bona: “A re re yo mongwe wa lena o na le mogwera gomme a ya go yena bošegogare, a re go yena: ‘Mogweraka, nkadime dinkgwa tše tharo,6 gobane mogweraka yo mongwe o sa tšwa go fihla go nna a le leetong gomme ga ke na seo nka mo neago sona.’7 Eupša yoo a araba a le ka gare a re: ‘Lesa go ntshwenya.+ Mojako o šetše o notletšwe gomme bana ba ka ba na le nna malaong; nka se ke ka tsoga ka go nea selo.’8 Ke a le botša ke re: Gaešita le ge a ka se ke a tsoga a mo nea se sengwe gobane e le mogwera wa gagwe, ruri ka baka la go phegelela ga gagwe ka sebete+ o tla tsoga a mo nea dilo le ge e le dife tšeo a di nyakago.9 Ka gona, ke re go lena: Tšwelang pele le kgopela+ gomme le tla newa; tšwelang pele le tsoma+ gomme le tla hwetša; tšwelang pele le kokota gomme le tla bulelwa.10 Gobane yo mongwe le yo mongwe yo a kgopelago o a amogela,+ gomme yo mongwe le yo mongwe yo a tsomago o a hwetša, le yo mongwe le yo mongwe yo a kokotago o tla bulelwa.11 Ruri ke tate ofe mo gare ga lena yo e ka rego ge morwa wa gagwe+ a kgopela hlapi, yena a mo nea noga go e na le hlapi?12 Goba ge e ba a bile a kgopela lee, a ka mo neago phepheng?13 Ka gona, ge e ba lena gaešita le ge le le kgopo le tseba go nea bana ba lena dimpho tše dibotse,+ gona Tate yo a lego legodimong o tla nea gakaakang moya o mokgethwa+ go bao ba mo kgopelago!”14 Ka morago o ile a leleka motemona+ yo a bego a dirile gore motho tsoko e be semumu. Eitše ge motemona yoo a tšwile, semumu seo sa bolela. Mašaba a kgotsa.15 Eupša ba bangwe ba bona ba re: “O leleka batemona ka matla a Beletsebubu,* mmuši wa batemona.”+16 Lega go le bjalo, ba bangwe e le ge ba nyaka go mo leka, ba thoma go mo nyaka pontšho+ e tšwago legodimong.17 Ka ge a be a tseba seo ba bego ba se nagana,+ a re go bona: “Mmušo o mongwe le o mongwe wo o aroganego o a šwalalana le ntlo yeo e aroganego e a wa.+18 Ka gona, ge e ba Sathane le yena a ikaroganya, gona mmušo wa gagwe o ka ema bjang?+ Gobane le re ke leleka batemona ka matla a Beletsebubu.19 Ge e ba ke leleka batemona ka matla a Beletsebubu, gona barwa*+ ba lena bona ba ba leleka ka a mang? Ka baka la se, balatedi ba lena ba tla le ahlola.20 Eupša ge e ba ke leleka batemona ka monwana wa Modimo,+ gona Mmušo wa Modimo ruri o le fihletše.+21 Ge monna yo matla+ yo a itlhamilego gabotse a diša ntlo ya gagwe, gona dilo tša gagwe di dula di šireletšegile.22 Eupša ge yo mongwe yo a mo fetago ka matla+ a mo hlasela gomme a mo fenya,+ o mo amoga ditlhamo tšeo a di botilego gomme a abaganya dilo tšeo a di thopilego go yena.23 Yo a sego ka lehlakoreng la ka o lwa le nna gomme yo a sa kgoboketšego le nna o a gašanya.+24 “Ge moya o sa hlwekago o etšwa mothong, o feta mafelong a se nago meetse o nyaka lefelo la boikhutšo gomme ka morago ga go se le hwetše o re: ‘Ke tla boela ntlong ya ka ye ke tšwilego go yona.’+25 Ge o fihla wa hwetša e swietšwe e hlwekile e bile e kgabišitšwe.26 Ke moka wa yo tšea meoya e mengwe e šupago+ e kgopo go feta wona, gomme ge e tsene ka gare, e dula moo. Ka gona maemo a mafelelo a motho yoo e ba a mabe go feta a pele.”+27 Bjale ya re ge a sa bolela dilo tše, mosadi yo mongwe lešabeng a hlaboša lentšu la gagwe a re go yena: “Go thaba popelo+ yeo e ilego ya go rwala, le matswele ao o a antšego!”28 Eupša Jesu a re: “Aowa, go e na le moo, go thaba bao ba kwago lentšu la Modimo gomme ba le boloka!”+29 Ge mašaba a kgobokana, a thoma gore: “Moloko wo ke moloko o kgopo; o nyaka pontšho.+ Eupša ga go pontšho yeo o tlago go e newa ge e se pontšho ya Jona.+30 Gobane go etša ge Jona+ a ile a ba pontšho go Baninife, ka tsela e swanago Morwa wa motho le yena e tla ba pontšho go moloko wo.31 Kgošigadi+ ya borwa e tla tsošwa le batho ba moloko wo kahlolong gomme e tla ba bona molato gobane e ile ya tla e etšwa kgolekgole gore e tle e kwe bohlale bja Solomone. Eupša ke re yo a fetago+ Solomone ka bogolo o gona mo.32 Batho ba Ninife ba tla tsoga le moloko wo kahlolong gomme ba tla o bona molato gobane ba ile ba itshola ka baka la seo Jona a ilego a se bolela.+ Eupša ke re yo a fetago+ Jona ka bogolo o gona mo.33 Motho ka morago ga go tšhuma lebone ga a le bee mo go utegilego goba ka tlase ga seroto, eupša o le bea godimo ga sehlomapone+ gore bao ba tsenago ba bone seetša.34 Lebone la mmele ke leihlo la gago. Ge leihlo la gago le lokile,* mmele wa gago ka moka le wona o a taga,+ eupša ge le le kgopo, mmele wa gago le wona o swifetše.35 Ka gona, phakgamelang gore seetša se se lego go lena e se be leswiswi.+36 Ka gona, ge e ba mmele wa gago ka moka o tagile go se na karolo yeo e swifetšego, gona o tla taga+ ka moka ga wona go etša ge lebone le go edišetša ka mahlasedi a lona.”37 Eitše ge a boletše se, Mofarisei yo mongwe a mo kgopela gore a tlo ja+ le yena. Ke moka a ya gomme a dula tafoleng.38 Lega go le bjalo, Mofarisei yoo a makala ge a bona gore ga a ka a thoma ka go hlapa+ diatla pele ga dijo tša mosegare.39 Eupša Morena a re go yena: “Bjale lena Bafarisei, le hlwekiša bokantle bja senwelo le sebjana, eupša dipelong+ tša lena go tletše megabaru le bokgopo.+40 Lena batho ba hlokago tlhaologanyo! Na yo a dirilego bokantle+ ga se a dira le bokagare?41 Lega go le bjalo, neang dilo tše di lego ka gare e le dimpho tša kgaugelo+ gomme tsebang gore dilo tše dingwe ka moka e tla ba tše di hlwekilego mabapi le lena.42 Eupša go madimabe lena Bafarisei, gobane le ntšha sa lesome+ sa dimela tše di bitšwago minti le ruwe le sa merogo e mengwe ka moka, eupša le hlokomologa toka le lerato la Modimo! Dilo tše le be le tlamegile go di dira, eupša le sa hlokomologe go dira dilo tšeo tše dingwe.+43 Go madimabe lena Bafarisei, gobane le rata ditulo tša ka pele disinagogeng le go dumedišwa ka tlhompho borekišetšong!+44 Go madimabe lena, gobane le etša mabitla ao a sa bonagalego gabotse ao batho ba sepelago godimo ga ona ba sa tsebe!”+45 Motho yo mongwe wa bao ba tsebago+ Molao ge a araba a re go yena: “Morutiši, ge o bolela dilo tše o roga le rena.”46 Ke moka yena a re: “Go madimabe le lena bao le tsebago Molao, gobane melao ya lena e etšago merwalo, le e rweša batho le ge go le thata go e rwala, eupša lena ka noši ga le e kgwathe le ka o tee wa menwana ya lena!+47 “Go madimabe lena, gobane le aga mabitla a baporofeta, mola ba bolailwe ke borakgolokhukhu ba lena!+48 Ruri, le dihlatse tša ditiro tša borakgolokhukhu ba lena, fela le dumelelana+ le bona gobane ba bolaile+ baporofeta, eupša lena le aga mabitla a bona.49 Bohlale+ bja Modimo tabeng ye bo ile bja ba bja re: ‘Ke tla ba romela baporofeta le baapostola, gomme ba tla bolaya le go tlaiša ba bangwe ba bona,50 e le gore madi a baporofeta+ ka moka a faladitšwego go tloga go theweng ga lefase* a nyakwe molokong wo,+51 go tloga ka madi a Abele+ go fihla ka madi a Sakaria+ yo a ilego a bolawa ka sehlogo magareng ga aletare le tempele.’+ Ee, ruri ke a le botša ke re: A tla nyakwa molokong wo.52 “Go madimabe lena bao le tsebago Molao, gobane le tšere senotlelo sa tsebo;+ lena ka noši ga se la tsena gomme bao ba tsenago le lekile go ba thibela!”+53 Ka gona, eitše ge a tloga moo, bamangwalo le Bafarisei ba thoma go mo gatelela o šoro le go mo hlaba ka dipotšišo tše dingwe tše dintši,54 ba mo laletše+ gore ba mo tanye+ ka se sengwe seo a ka se bolelago.


text:
Phetolelo ya stress ka go Sesotho sa Leboa
stress
gatelela
lediristresses, stressing, stressed
1gatelela‘My mother stressed that we had to be home by 10 p.m’ — Mma wa ka o ile a gatelela gore re swanetše go ba gae pele ga iri ya 10 mantšiboa
2Languagegatelela‘Which part of the word should we stress?’ — Ke karolo efe ya lentšu yeo re swanetšego go e gatelela?
- put emphasis on the pronunciation of a certain part of a word or of a word in a phrase
leinaPlural stresses
1kgatelelo ya monagano‘He is feeling a lot of stress because he has so much work to do’ — O na le kgatelelo ya monagano ka ge a na le mošomo wo montši wo a swanetšego go o dira
2Languagekgatelelo‘Sometimes the stress falls on different parts of words’ — Ka dinako tše dingwe kgatelelo e wela mo dikarolong tše di fapanego tša mantšu
- the emphasis put on the pronunciation of a certain part of a word or of a certain word in a phrase


text:
Na Ruri Bahu ba ka Phela Gape?
Na o ka re . . .
ee?
aowa?
mohlomongwe?
SEO BEIBELE E SE BOLELAGO
“Go tla ba le tsogo.”—Ditiro 24:15, Phetolelo ya Lefase le Lefsa.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mararo feela:
Modimo ke yena Mothomi wa bophelo. Beibele e re Jehofa Modimo ke “mothopo wa bophelo.” (Psalme 36:9; Ditiro 17:24, 25) Ruri Yo a neilego dibopiwa ka moka bophelo a ka kgona go tsoša motho yo a hwilego.
Modimo o kile a tsoša batho bahung. Beibele e bolela ka ditiragalo tše seswai tša batho—ba banyenyane, ba bagolo, banna le basadi—bao ba ilego ba tsošwa bahung mo lefaseng. Ba bangwe ba be ba se na nako e telele gakaalo ba hwile, eupša yo mongwe o be a šetše a na le matšatši a mane a le ka lebitleng!—Johane 11:39-44.
Modimo o fela pelo ya go ba tsoša gape. Jehofa o hloile lehu; o le lebelela e le lenaba. (1 Bakorinthe 15:26) O “hlologela” go fenya lenaba leo, go fediša lehu ka tsogo. O fela pelo ya go tsoša bao ba lego ka kgopolong ya gagwe le go ba bona ba phela gape lefaseng.—Jobo 14:14, 15.
KAMOO SEO SE KA GO HOLAGO KA GONA
O ka homotšega ge o hwelwa ke bao o ba ratago.—2 Bakorinthe 1:3, 4.
O ka se sa boifa go hwa.—Baheberu 2:15.
O ka ba le kholofelo ya kgonthe ya gore o tla kopana gape le baratiwa ba gago bao ba hwilego.—Johane 5:28, 29.
SEO O KA NAGANIŠIŠAGO KA SONA
Ke ka baka la’ng re tšofala le go hwa?
Beibele e araba potšišo ye go GENESI 3:17-19 le BAROMA 5:12.


text:
Modimo o na le Maina a Makae?
Karabo ya Beibele
Modimo o na le leina letee. Ka Seheberu ke יהוה gomme ka Sepedi ke “Jehofa.” * Modimo o ile a diriša moporofeta Jesaya go ngwala gore: “Ke nna Jehofa. Ke lona leina la ka.” (Jesaya 42:8) Leina le le tšwelela ka makga a e ka bago a 7 000 ka dingwalweng tša kgale tša Beibele. Leina le la Modimo le tšwelela gantši go feta leina le ge e le lefe ka Beibeleng. *
Na Modimo o na le maina a mangwe?
Le ge Beibele e re ruta gore Modimo o na leina letee, e diriša direto tše dintši le dipolelwana tše di mo hlalosago. Ka mo tlase go na le direto le dipolelwana tšeo di re botšago se sengwe ka semelo sa Jehofa.
Maina a mafelo ka Mangwalong a Seheberu
Maina a mafelo a mangwe ka Beibeleng a na le leina la Modimo, eupša maina ao ga se gore ke maina a mangwe a Modimo.
Mabaka a gore re tsebe leina la Modimo le go le diriša
Modimo o swanetše go ba a tšea leina la gagwe la Jehofa le le bohlokwa kudu, ka ge a le tsentše ka Beibeleng ka makga a mantši.—Maleaki 1:11.
Morwa wa Modimo e lego Jesu o boletše gantši ka bohlokwa bja leina la Modimo. Ka mohlala, ge a rapela Jehofa o itše: “Leina la gago a le kgethagatšwe.”—Mateo 6:9; Johane 17:6.
Bao ba tsebago leina la Modimo le go le diriša, ba ba le tswalano le yena. (Psalme 9:10; Maleaki 3:16) Segwera se bjalo se tla ba thuša gore ba bone go phethagala ga kholofetšo ya Modimo yeo e rego: “Gobane yena o mpontšhitše lerato, ke tla ba ka mo hlakodiša. Ke tla mo šireletša ka gobane a tseba leina la ka.”—Psalme 91:14.
Beibele e re: “Go na le ba bitšwago ‘medimo,’ e ka ba legodimong goba lefaseng, bjalo ka ge go na le ‘medimo’ e mentši le ‘marena’ a mantši.” (1 Bakorinthe 8:5, 6) Eupša e re botša gore leina la Modimo o tee wa therešo ke Jehofa.—Psalme 83:18.
^ par. 3 Diithuti tše dingwe tša Seheberu di diriša “Yahweh” bakeng sa leina la Modimo.
^ par. 3 Leina la Modimo ge le bitšwa ka tsela e kopana ke “Jah.” Le tšwelela ka Beibeleng ka tsela ye ka makga a e ka bago a 50, go akaretša le ge le dirišwa lentšung le le rego, “Haleluya” leo le bolelago gore “Tumišang Jah.”—Kutollo 19:1; Beibele ya Sepedi.


text:
Go Šoma Gotee le Modimo go a re Thabiša
“Re šoma gotee le yena, gape re le lopa gore le se ke la amogela botho bjo bogolo bja Modimo gomme la lahlegelwa ke morero wa bjona.”—2 BAKORINTHE 6:1.
DIKOPELO: 75, 74
1. Gaešita le ge Jehofa e le Yo a Phagamego, o laleditše batho ba bangwe gore ba dire’ng?
JEHOFA ke Yo a Phagamego. O bopile dilo ka moka, le gona o na le bohlale le matla tšeo di sa lekanywego le selo. Ka morago ga gore Jehofa a thuše Jobo go kwešiša se, Jobo o ile a re go yena: “Bjale ke tsebile gore o kgona go dira dilo ka moka, le gona ga go na kgopolo e sa fihlelelegego go wena.” (Jobo 42:2) Jehofa a ka dira selo le ge e le sefe seo a se nyakago ntle le thušo ya motho. Eupša o bontšha lerato ka go laletša ba bangwe gore ba šome gotee le yena go phethagatša morero wa gagwe.
2. Jehofa o ile a laletša Jesu go dira modiro ofe o bohlokwa?
2 Modimo o bopile Morwa wa gagwe, e lego Jesu, pele a ka bopa batho ba bangwe le dilo tše dingwe ka moka. Ke moka, Jehofa o ile a dumelela Morwa yo wa gagwe gore a mo thuše go bopa dilo tše dingwe ka moka. (Johane 1:1-3, 18) Moapostola Paulo o ile a ngwala ka Jesu gore: “Dilo tše dingwe ka moka tše di lego magodimong le lefaseng di hlodilwe ka yena, dilo tše di bonagalago le dilo tše di sa bonagalego, go sa šetšwe gore ke didulo tša bogoši goba borena goba mebušo goba balaodi. Dilo tše dingwe ka moka di hlodilwe ka yena gomme di hloletšwe yena.” (Bakolose 1:15-17) Ka gona Jehofa ga se a nea Morwa wa gagwe modiro o bohlokwa feela eupša o ile a ba a botša ba bangwe ka wona. A tokelo e kgolo gakaakang!
3. Jehofa o ile a laletša Adama go dira’ng, gona ka baka la’ng?
3 Le gona Jehofa o laleditše batho go šoma gotee le yena. Ka mohlala, o ile a dumelela Adama go nea diphoofolo maina. (Genesi 2:19, 20) Akanya kamoo Adama a bego a thabile ka gona ge a be a dira modiro wo! O ile a ithuta sebopego sa phoofolo e nngwe le e nngwe ka kelohloko le kamoo e bego e dira dilo ka gona, ke moka a e nea leina le le e swanetšego. Jehofa o be a bopile diphoofolo tšeo ka moka, ka gona o be a ka di nea maina ka boyena. Lega go le bjalo, o ile a bontšha Adama kamoo a mo ratago ka gona ka go mo dumelela go di nea maina. Le gona Modimo o ile a nea Adama mošomo wa go dira lefase ka moka gore e be paradeise. (Genesi 1:27, 28) Eupša mafelelong Adama o ile a kgetha go tlogela go šoma le Modimo, gomme seo se ile sa tlišetša yena le ditlogolo tša gagwe ka moka masetlapelo.—Genesi 3:17-19, 23.
4. Batho ba bangwe ba ile ba šoma bjang le Modimo go phethagatša thato ya gagwe?
4 Ka morago, Modimo o ile a laletša batho ba bangwe gore ba šome le yena. Noa o ile a aga areka yeo e ilego ya dira gore yena le lapa la gagwe ba phologe Meetsefula. Moshe o ile a lokolla setšhaba sa Isiraele Egipita. Joshua o ile a iša Baisiraele Nageng ya Kholofetšo. Solomone o ile a aga tempele Jerusalema. Maria o ile a ba mmago Jesu. Batho ba ka moka bao ba botegago le ba bangwe ba bantši ba ile ba šoma le Jehofa go phethagatša thato ya gagwe.
5. Re ka kgatha tema modirong ofe, le gona na Jehofa o be a hloka thušo ya rena? (Bona seswantšho seo se lego mathomong a sehlogo.)
5 Lehono, Jehofa o re laletša gore re dire sohle seo re ka se kgonago go thekga Mmušo wa gagwe. Re na le ditsela tše dintši tša go hlankela Modimo. Le gona gaešita le ge ka moka ga rena re ka se kgone go mo hlankela ka tsela e swanago, ka moka ga rena re ka bolela ditaba tše dibotse tša Mmušo. Ga se gore Jehofa o be a hloka thušo ya rena. A ka ba a ile a bolela le batho ka go lebanya a le legodimong. Jesu o boletše gore Jehofa o be a ka dira gore maswika a botše ba bangwe ka Kgoši ya Mmušo wa Gagwe. (Luka 19:37-40) Eupša Jehofa o re dumelela go ba “bašomigotee” le yena. (1 Bakorinthe 3:9) Moapostola Paulo o ngwadile gore: “Re šoma gotee le yena, gape re le lopa gore le se ke la amogela botho bjo bogolo bja Modimo gomme la lahlegelwa ke morero wa bjona.” (2 Bakorinthe 6:1) Ke tokelo e kgolo gore Modimo a re laletše go šoma le yena. Anke re boneng mabaka a mangwe ao ka ona go šoma le Modimo go re thabišago.
GO ŠOMA LE MODIMO GO A RE THABIŠA
6. Morwa wa mathomo wa Modimo o ile a hlalosa bjang kamoo a bego a ikwa ka gona ka go šoma le Tatagwe?
6 Go šoma le Modimo go be go dutše go thabiša bahlanka ba gagwe. Pele Morwa wa mathomo wa Modimo a ka tla lefaseng, o ile a re: “Jehofa o mpopile ke le mathomo a tsela ya gagwe, . . . ke be ke le hleng ga gagwe ke le mošomi yo a nago le bokgoni, a nthata kudu letšatši le letšatši, ke dula ke thabile pele ga gagwe ka mehla.” (Diema 8:22, 30) Ge Jesu a be a šoma le Tatagwe, o be a thabile ka gobane o be a kgona go dira dilo tše dintši gomme a tseba gore Jehofa o a mo rata. Eupša go thwe’ng ka rena?
7. Ke ka baka la’ng modiro wa boboledi o re thabiša?
7 Jesu o boletše gore re a thaba ge re nea le ge re amogela. (Ditiro 20:35) Re ile ra thaba kudu ge re be re amogela therešo, eupša ke ka baka la’ng re thaba ge re e botša ba bangwe? Lebaka ke gore go a thabiša go ba bona ba thaba e le ka kgonthe ge ba kwešiša seo Beibele e se rutago gomme ba thoma go ba le tswalano le Modimo. Re a thaba ge re ba bona ba fetoša tsela ya bona ya go nagana le tsela ya bona ya bophelo. Modiro wa boboledi ke modiro o bohlokwa kudu le o kgotsofatšago kudu go feta modiro le ge e le ofe wo re ka o dirago. O dira gore bao e bago bagwera ba Modimo ba tle ba hwetše bophelo bjo bo sa felego.—2 Bakorinthe 5:20.
8. Ba bangwe ba boletše’ng ka lethabo leo le tlišwago ke go šoma le Jehofa?
8 Ge re thuša ba bangwe go ithuta ka Modimo, re tseba gore re a mo thabiša le gore o tšeela godimo maiteko a rena a go mo hlankela. Seo le sona se a re thabiša. (Bala 1 Bakorinthe 15:58.) Marco, yo a dulago Italy, o re: “Ga go na selo seo se nthabišago go feta go tseba gore ke nea Jehofa sohle seo nka se kgonago go e na le go se nea motho yoo kgauswinyane a tlago go lebala seo ke se dirilego.” Ka mo go swanago, Franco, yo le yena a hlankelago kua Italy, o re: “Ka Lentšu la gagwe le ditokišetšo tša gagwe tša moya, Jehofa o re gopotša letšatši le letšatši gore o a re rata le gore dilo ka moka tšeo re mo direlago tšona di bohlokwa go yena, gaešita le ge rena re bona eka ga re dire selo. Ke ka baka leo ke thabelago go šoma gotee le Modimo gomme seo se dira gore bophelo bja ka bo be le morero.”
GO ŠOMA LE MODIMO GO RE BATAMETŠA KGAUSWI LE YENA LE BA BANGWE
9. Jehofa le Jesu ba na le tswalano ya mohuta mang, gona go tlile bjang gore ba be le yona?
9 Ge re šoma gotee le bao re ba ratago, re batamela kgauswi le bona. Re tseba ka mo go oketšegilego ka semelo sa bona le dika tša bona. Re tseba dipakane tša bona le kamoo ba lekago go di fihlelela. Jesu o šomile le Jehofa mo e ka bago ka nywaga e dibilione. Ba ratana kudu moo go se nago selo seo se ka senyago tswalano ya bona. Jesu o hlalošitše kamoo ba nago le tswalano ya kgauswi ka gona ge a be a re: “Nna le Tate re batee.” (Johane 10:30) Ba tloga ba le boteeng, gomme ba dirišana gabotse kudu.
Modiro wa boboledi o matlafatša tumelo ya rena ka gobane o re gopotša dikholofetšo tša Modimo le ditekanyetšo tša gagwe tše lerato
10. Ke ka baka la’ng modiro wa boboledi o re batametša kgauswi le Modimo le ba bangwe?
10 Jesu o ile a kgopela Jehofa gore a šireletše barutiwa ba gagwe. Ka baka la’ng? O rapetše ka gore: “E le gore e be batee go etša ge re le batee.” (Johane 17:11) Ge re phela ka ditekanyetšo tša Modimo e bile re tšea karolo modirong wa boboledi, re kwešiša dika tša gagwe tše di kgahlišago gakaone. Re ithuta lebaka leo e lego gabohlale go mmota le go latela ditaelo tša gagwe. Le gona ge re batamela kgauswi le Modimo, le yena o a re batamela. (Bala Jakobo 4:8.) Re batamela kgauswi le bana babo rena le dikgaetšedi ka gobane re na le mathata a swanago le a bona, lethabo le le swanago le la bona le dipakane tše di swanago le tša bona. Re šoma gotee, re thaba gotee e bile re kgotlelela gotee. Octavia, yo a dulago Brithania, o re: “Go šoma le Jehofa go mpatametša kgauswi le ba bangwe.” O re seo ke ka gobane bagwera ba gagwe ba na le “pakane e swanago” le ya gagwe. Ga go pelaelo gore le rena re ikwa ka tsela e swanago. Ge re bona maiteko ao bana babo rena ba a dirago go kgahliša Jehofa, seo se re batametša kgauswi le bona.
11. Ke ka baka la’ng lefaseng le lefsa re tlo batamela kgauswiuswi le Jehofa le bana babo rena?
11 Re rata Modimo le bana babo rena kudu gona bjale, eupša re tlo ba rata le go feta lefaseng le lefsa. Nagana ka mešomo ka moka e thabišago yeo re tlago go e dira nakong e tlago! Re tlo amogela bao ba tsošitšwego bahung gomme ra ba ruta ka Jehofa. Le gona re tlo šoma go fetoša lefase gore e be paradeise. Ruri re tlo thabela go šoma gotee gomme ganyenyane-ganyenyane ra phethagala ge Kriste a tla be a buša. Batho ka moka ba tla batamelana kudu le go batamela Jehofa, yoo a tlago go “kgotsofatša kganyogo ya sephedi se sengwe le se sengwe” e le ka kgonthe.—Psalme 145:16.
GO ŠOMA LE MODIMO GO A RE ŠIRELETŠA
12. Modiro wa boboledi o re šireletša bjang?
12 Re swanetše go šireletša tswalano ya rena le Jehofa. Re phela lefaseng la Sathane e bile ga se ra phethagala, ka gona go bonolo gore re thome go nagana le go dira dilo go swana le batho ba lefase. Seo se swana le go rutha ka nokeng yeo meetse a yona a go gogelago moo o sa nyakego go ya gona. E le gore o a lwantšhe, o swanetše go diriša matla a gago ka moka. Ka mo go swanago, re swanetše go šoma ka thata go phema go tutuetšwa ke lefase la Sathane. Ka gona go dira boboledi go re šireletša bjang? Ge re botša ba bangwe ka Jehofa le Beibele, re nagana kudu ka dilo tše bohlokwa le tše dibotse, e sego dilo tšeo di tlago go fokodiša tumelo ya rena. (Bafilipi 4:8) Modiro wa boboledi o matlafatša tumelo ya rena ka gobane o re gopotša dikholofetšo tša Modimo le ditekanyetšo tša gagwe tše lerato. Le gona o re thuša go dula re na le dika tšeo re di hlokago go itšhireletša go Sathane le lefase la gagwe.—Bala Baefeso 6:14-17.
Ge re dula re swaregile ka modiro wa Jehofa, ga re be le nako ya go hlwa re belaela ka mathata a rena
13. Hlatse e nngwe ya Australia e ikwa bjang ka boboledi?
13 Ge re dula re swaregile ka boboledi, re ithuta e bile re thuša ba bangwe ka phuthegong, re a itšhireletša ka gobane ga re be le nako ya go hlwa re belaela ka mathata a rena. Joel, yo a dulago Australia, o re: “Modiro wa boboledi o nthuša gore ke dule ke lebelela dilo ka tsela ya kgonthe. O nkgopotša ka ditlhohlo tšeo batho ba lebeletšanago le tšona le mehola yeo ke bilego le yona ka go diriša melao ya motheo ya Beibele bophelong bja ka. Modiro wa boboledi o nthuša go leka go dula ke ikokobeditše; o nnea sebaka sa go ithekga ka Jehofa le bana bešo le dikgaetšedi.”
14. Ke ka baka la’ng go kgotlelela ga rena modirong wa boboledi e le bohlatse bja gore moya wa Modimo o na le rena?
14 Le gona boboledi bo re nea kgodišego e oketšegilego ya gore moya wa Modimo o na le rena. Ka mohlala: A re re o neilwe mošomo wa go tšama o nea batho borotho magaeng a bona. Ga o gole e bile o swanetše go lefelela ditshenyagalelo tša gago. Le gona, batho ba bantši ga ba nyake borotho bjoo, e bile ba bangwe ba go hloile ka gobane o ba tlišetša bjona. Na o tla kgotlelela mošomong woo? O ka felelwa ke matla gomme mohlomongwe wa o tlogela. Lega go le bjalo, ba bantši ba rena re tšwela pele re dira modiro wa boboledi ngwaga le ngwaga, gaešita le ge re swanelwa ke go diriša nako ya rena le tšhelete e bile batho ba re kwera goba ba re galefela. Se se hlatsela gore moya wa Modimo o a re thuša.
GO ŠOMA LE MODIMO GO BONTŠHA GORE RE A MO RATA LE GO RATA BA BANGWE
15. Go bolela ka ditaba tše dibotse go tswalana bjang le morero wa Modimo ka batho?
15 Modiro wa boboledi o tswalana bjang le morero wa Jehofa ka batho? Morero wa Modimo e be e le gore batho ba phele ka mo go sa felego, gomme morero woo ga se wa fetoga ge Adama a be a dira sebe. (Jesaya 55:11) Modimo o dirile tokišetšo ya gore re lokollwe sebeng le lehung. Bjang? Jesu o ile a tla lefaseng gomme a gafa bophelo bja gagwe gore e be sehlabelo. Eupša gore batho ba holege sehlabelong sa gagwe, ba swanetše go kwa Modimo. Ka gona Jesu o ile a ruta batho seo Modimo a se nyakago go bona, gomme a laela barutiwa ba gagwe gore le bona ba rute ba bangwe. Ge re dira boboledi gomme re thuša ba bangwe go ba bagwera ba Modimo lehono, re šoma le Modimo ka go lebanya tokišetšong ya gagwe e lerato ya go phološa batho sebeng le lehung.
16. Modiro wa boboledi o tswalana bjang le ditaelo tše dikgolokgolo tša Modimo?
16 Ge re thuša ba bangwe go hwetša tsela yeo e išago bophelong bjo bo sa felego, re bontšha gore re a ba rata le gore re rata Jehofa. “Thato ya gagwe [ke] gore mehuta yohle ya batho e phološwe gomme e fihle tsebong e nepagetšego ya therešo.” (1 Timotheo 2:4) Ge Mofarisei yo mongwe a be a botšiša Jesu gore taelo e kgolokgolo ya Modimo ke efe, Jesu o ile a re: “‘O rate Jehofa Modimo wa gago ka pelo ya gago ka moka, ka moya wa gago ka moka le ka monagano wa gago ka moka.’ Ye ke taelo e kgolokgolo le ya pele. Ya bobedi ya go swana le yona ke ye: ‘O rate moagišani wa gago ka mokgwa wo o ithatago ka wona.’” (Mateo 22:37-39) Ge re bolela ditaba tše dibotse, re bontšha gore re kwa ditaelo tše.—Bala Ditiro 10:42.
17. O ikwa bjang ka tokelo ya go bolela ditaba tše dibotse?
17 Ruri re šegofaditšwe! Jehofa o re neile modiro wo o re thabišago, wo o re batametšago kgauswi le yena le bana babo rena le woo o šireletšago tswalano ya rena le yena. Le gona modiro wo o re nea sebaka sa go bontšha gore re rata Modimo le ba bangwe. Jehofa o na le bahlanka ba dimilione lefaseng ka bophara bao maemo a bona a sa swanego. Eupša go sa šetšwe gore re bafsa goba re ba bagolo, re bahumi goba badiidi, re na le matla goba re a fokola, re dira sohle seo re ka se kgonago go botša ba bangwe ka tumelo ya rena. Re ikwa go swana le Chantel wa kua Fora, yo a rego: “Motho yo matla kudu legohleng, Mmopi wa dilo ka moka, Modimo yo a thabilego, o re go nna: ‘Eya o yo bolela le batho! Eya o mpolelele le bona go tšwa pelong. Ke tla go nea matla a ka, Lentšu la ka e lego Beibele, thekgo e tšwago legodimong, bašomigotee le wena lefaseng, tlhahlo ya ka mehla le ditaelo tša maleba ka nako e swanetšego.’ A tokelo e kgolo gakaakang go dira seo Jehofa a re kgopelago gore re se dire le go šoma gotee le Modimo wa rena!”


text:
News
Tabakgolo: Illegal Mining
Meepo yeo e sego molaong
Ge ikonomi ya naga e fokola seo se bolela gore le hlokego ya mešomo e tla gakalela pele ka nageng ya kekela diprovincing ya ba ya fihla le dimasepaleng.Province ya Limpopo ngwageng wa go feta e ile ya swara Summit yeo go yona go bego go logišanwa maano a gore go ka hlatlosa bjang seemo sa ikonomi ya province. Province ye ekile ya bitšwa province ya go huma ka baka la merero ya tša temo gomme lehono mahlo ka moka a lebeletše yona province ye bjalo ka ge e na le lepanta le meepo yeo ntle le pelaelo e hloletšego bontši bja batho mešomo.Meepo yeo e bonala ka boati ka mmasepaleng wa selete wa ga Sekhukhune, di tikologong tša go etša Tubatse gola Burgersfort,Driekop, Atok le ka mmasepaleng wa selete wa Waterberg gola Mapela gammogo le ka kua Baphalaborwa. Ge re sa thakgaletše gore meepo ye e tla tliša kimollo ya hlokego ya mesomo ka provincing, go thoma go runya taba ya meepo yeo e sego molaong/illegal mining yeo e thomilego go tswikinya mosela gona mo Limpopo.
ADVERTISEMENT


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Genesi 31:1-55
31 Ge nako e dutše e tšwela pele Jakobo a kwa barwa ba Labane ba re: “Jakobo o tšere selo se sengwe le se sengwe seo e bego e le sa tatago rena; o kgobokeditše lehumo la gagwe ka moka ka dilo tša tatago rena.”+2 Ge Jakobo a be a lebelela sefahlego sa Labane, a bona gore se be se sa hlwe se mo lebelela go etša peleng.+3 Mafelelong Jehofa a re go Jakobo: “Boela nageng ya botatago le go metswalo ya gago+ gomme nna ke tla tšwela pele ke na le wena.”+4 Ke moka Jakobo a romela lentšu a bitša Ragele le Lea madišong mo go bego go na le dihuswane tša gagwe,5 gomme a re go bona:“Ke bona gore sefahlego sa tatago lena ga se sa ntebelela go etša peleng;+ eupša Modimo wa tate o na le nna.+6 Le lena le a tseba gore ke hlanketše tatago lena ka matla a ka ka moka.+7 Tatago lena o nthadiile gomme a fetoša moputso wa ka galesome, eupša Modimo ga se a mo dumelela gore a nkgobatše.+8 Ge a be a re: ‘Tša marothorotho e tla ba moputso wa gago,’ mohlape ka moka o be o tswala tša marothorotho; eupša ge a be a re: ‘Tša methalothalo e tla ba moputso wa gago,’ mohlape ka moka o be o tswala tša methalothalo.+9 Ka gona Modimo o ile a tšea mohlape wa tatago lena a nnea wona.+10 Mafelelong ge mohlape o be o goelana ke ile ka emiša mahlo gomme ka bona torong+ gore diphooko tšeo di bego di goela mohlape e be e le tša methalothalo, tša mebalabala le tša marothorotho.+11 Ke moka morongwa wa Modimo wa therešo a bolela le nna torong a re: ‘Jakobo!’ Nna ka re: ‘Ke nna yo.’+12 A tšwela pele a re: ‘Emiša mahlo a gago hle, o bone gore diphooko tše di goelago mohlape ke tša methalothalo, tša mebalabala le tša marothorotho, gobane ke bone tšohle tšeo Labane a go dirago tšona.+13 Ke nna Modimo wa therešo yoo a iponagaditšego go wena kua Bethele,+ moo o tloditšego kokwane+ wa ba wa nkenela gona.+ Bjale ema o tšwe nageng ye o boele nageng yeo o belegetšwego go yona.’”+14 Ge a re’alo Ragele le Lea ba mo araba ba re go yena: “A o bona gore re sa tlo abelwa bohwa mo ntlong ya tate?+15 A ruri ga re tšewe re le batho bašele ka ge a re rekišitše, gore a tšwele pele a phela ka tšhelete yeo re e ntšheditšwego?+16 Mahumo ka moka ao Modimo a a tšeetšego tatago rena ke a rena le bana ba rena.+ Ka gona o dire se sengwe le se sengwe seo Modimo a go boditšego sona.”+17 Ke moka Jakobo a ema a nametša bana ba gagwe le basadi ba gagwe dikamela;+18 a gapa mohlape wa gagwe ka moka gomme a tšea dithoto tša gagwe ka moka tšeo a bego a di kgobokeditše+ le mohlape wo a o hweditšego kua Padana-arama, e le gore a lebe go Isaka tatagwe nageng ya Kanana.+19 Ya re ge Labane a sa ile go kota dinku tša gagwe, Ragele a šala a utswa modingwana wa lapa*+ wa tatagwe.20 Jakobo a radia Labane wa Mosiria ka go se mmotše gore o tlo tšhaba.21 Ke moka a tšhaba a tshela Noka,*+ yena le tšohle tšeo a bego a na le tšona. Ka morago ga moo a leba* dithabeng tša Gileada.+22 Ka morago, letšatšing la boraro, Labane a botšwa gore Jakobo o tšhabile.23 Ge a ekwa seo a tšea bomorwarragwe a mo rakediša+ leeto la matšatši a šupago, gomme a mo hwetša dithabeng tša Gileada.24 Ke moka Modimo a tla go Labane wa Mosiria+ torong bošego+ gomme a re go yena: “O itlhokomele ge o bolela le Jakobo.”+25 Labane a fihla go Jakobo. Jakobo o be a hlomile tente ya gagwe dithabeng tša Gileada gomme Labane le yena a hlometše bomorwarragwe mešaša gona moo.26 Ke moka Labane a re go Jakobo: “O re’ng o ile wa nthadia gomme wa rwala barwedi ba ka bjalo ka mathopša ge a rwalwa ka tšhoša?+27 Go re’ng o ntšhabetše ka sephiring gomme wa nthadia wa se mpotše gore o a tloga, e le gore ke tle ke kgone go go nea tsela ka lethabo le ka dikopelo,+ ka moropa le ka harepa?+28 Le gona ga se wa nnea sebaka sa gore ke atle ditlogolo tša ka le barwedi ba ka.+ Bjale gona o dirile tša bošilo.29 Seatla sa ka se na le matla a go le gobatša,+ eupša Modimo wa tatago lena o boletše le nna bošegong bja maabane a re: ‘O itlhokomele ge o bolela le Jakobo.’+30 Le ge bjale o sepetše ka ge o hlologetše ba ntlo ya tatago kudu, go re’ng o utswitše medimo ya ka?”+31 Jakobo a araba Labane a re: “Ke ka gobane ke be ke boifa.+ Ke ile ka ipotša gore: ‘O ka nkamoga barwedi ba gago.’32 Mang le mang yo o ka hwetšago a swere medimo ya gago, a a se ke a phela.+ E nyake mo pele ga bana ba babo rena mo dilong tša ka gomme o e tšee.”+ Eupša Jakobo o be a sa tsebe gore Ragele o be a e utswitše.+33 Ka gona Labane a tsena ka tenteng ya Jakobo, ka tenteng ya Lea le ka tenteng ya makgoba ale a mabedi a basadi,+ eupša a se e hwetše. Mafelelong a tšwa ka tenteng ya Lea gomme a tsena ka tenteng ya Ragele.34 Ragele o be a tšere modingwana woo wa lapa, gomme o be a o beile serotong sa sala ya basadi sa kamela e bile a dutše godimo ga wona. Ka gona Labane a nyaka gohle ka tenteng eupša a se o hwetše.35 Ke moka a re go tatagwe: “Anke mahlo a mong wa ka a se ntukele bogale,+ ka gobane nka se kgone go ema mo pele ga gago ka ge ke le mokgweng wa basadi.”+ Ka gona a nyaka ka šedi eupša a se hwetše modingwana woo.+36 Jakobo a galefa+ gomme a omanya Labane, a re go Labane: “Ke go fošeditše ka eng? Sebe sa ka ke eng+ ge e le mo o ntlhomaretše o šoro ka mokgwa wo?+37 Bjale ka gore o feditše go nyaka mo dithotong tša ka ka moka, o hweditše eng sa ka ntlong ya gago?+ Se bee mo pele ga banna ba ke nago le bona le bana beno+ gomme e be bona ba re ahlolelago.+38 Ke bile le wena nywaga ye e masomepedi. Dinku tša gago le dipudi tša gago ga se tša ka tša folotša,+ e bile ga se ka ka ka ja dikgapa tša mohlape wa gago le ka mohla.39 Ga se ka ka ka go tlišetša seruiwa le ge e le sefe sa go gagoganywa ke sebata.+ Nna ke be ke se lefelela. Go sa šetšwe gore seruiwa se be se utswitšwe mosegare goba bošego, o be o se nyaka seatleng sa ka.+40 Ke be ke fišwa ke letšatši mosegare e bile ke bolawa ke phefo bošego, gomme ke felelwa ke boroko.+41 Bjo ke bjona bophelo bjoo ke bo phetšego nywaga e masomepedi ntlong ya gago. Ke go hlanketše nywaga e lesomenne ka baka la barwedi ba gago ba babedi, ka go hlankela nywaga e tshelelago ka baka la mohlape wa gago, gomme wa fetoša moputso wa ka galesome.+42 Ge nkabe Modimo wa tate,+ yena Modimo wa Aborahama e bile e le Modimo yoo Isaka a bego a mmoifa,+ a se a ba ka lehlakoreng la ka, nkabe gona bjale o nthakile ke lekeleditše diatla. Modimo o bone mohlako wa ka le boitapišo bja diatla tša ka, ka gona o go kgalemile bošegong bja maabane.”+43 Labane a araba Jakobo a re: “Basadi ba ke barwedi ba ka, bana ba ke ditlogolo tša ka, gomme mohlape wo ke mohlape wa ka, e bile se sengwe le se sengwe seo o se bonago mo ke sa ka le sa barwedi ba ka. Lehono ke tla ba ke lwela’ng le bona goba bana ba ba bona bao ba ba belegego?44 Bjale etla re dire kgwerano,+ nna le wena, gomme e be bohlatse magareng ga ka le wena.”+45 Jakobo a tšea leswika a le tsema fao bjalo ka kokwane.+46 Ke moka Jakobo a re go banna bao a bego a na le bona: “Topang maswika!” Ba topa maswika ba a dira mokgobo.+ Ka morago ba jela moo mokgobong.47 Labane a o bitša gore ke Jegara-sahadutha,* eupša Jakobo a o bitša Galede.*48 Labane a re: “Mokgobo wo wa maswika ke bohlatse magareng ga ka le wena lehono.” Ke ka baka leo o reetšwego leina la Galede,+49 le la Mitsipa,* ka gobane Labane o itše: “Anke Jehofa a dule a šeditše nna le wena ge re le moo re sa bonanego.+50 Ge e ba o ka hlakiša barwedi ba ba ka+ goba ge e ba o ka tšea basadi ba bangwe ka ntle ga barwedi ba ba ka, o gopole gore le ge batho ba ka se bone seo, se tla bonwa ke Modimo, yena yo e lego hlatse ya rena.”+51 Labane a iša pele a re go Jakobo: “Mokgobo wa maswika šo le kokwane še yeo ke e tsemilego gore e be seka sa kgwerano ya magareng ga ka le wena.52 Mokgobo wo ke bohlatse gomme kokwane ye e hlatsela+ gore nka se fete mokgobo wo ka tla go lwa le wena, le gore wena o ka se fete mokgobo wo le kokwane ye wa tla go nkgobatša.+53 Anke modimo* wa Aborahama+ le modimo wa Nahoro+ a re ahlolele, yena modimo wa botatago bona.” Eupša Jakobo yena a ena ka Yoo Isaka tatagwe a bego a mmoifa.+54 Ka morago ga moo Jakobo a dira sehlabelo moo thabeng gomme a laletša ba meloko ya gagwe gore ba tle ba je dijo.+ Ba ja ba ba ba fetša bošego ka moka ba le moo thabeng.55 Labane yena a tsoga ka masa a atla+ bana ba gagwe le barwedi ba gagwe gomme a ba šegofatša.+ Ke moka Labane a wela tsela a boela ga gagwe.+


text:
Go Nea Bohlatse Metsaneng Yeo e Lego Kgauswi le Noka ya Xingu
Mathomong a July 2013, sehlopha sa Dihlatse tša Jehofa tše 28 se ile sa tloga toropong ya São Félix do Xingu kua Brazil go ya go Maindia a Cayapo le Yuruna. Sehlopha se se be se sesa ka seketswana sa botelele bja dimithara tše 15, gomme se ile sa tšea leeto la go sesa se lebile moo Noka ya Xingu e elago e etšwa gona, yeo e elelago dikhilomithara tše 2 092 go ya ka leboa go fihla Nokeng ya Amazon.
Sehlopha se se tšere leeto le ka morero wa gore se yo botša batho bao ba dulago metsaneng e lego kgauswi le noka ka Mmušo wa Modimo. Ka letšatši la boraro, se ile sa fihla motsaneng wa Kokraimoro. Baeng ba ba ile ba amogelwa ka go myemyela le ka matsogo a mabedi. Mosadi yo mongwe yo ba gahlanego le yena o be a ba bitša ka matsogo gore ba lebe go yena kapejana. Motho wa moo yoo a bego a ba bontšha lefelo o ile a ba hlalosetša seo mosadi yo a bego a ba botša sona gore: “Tsela ye mosadi yo a le bitšago ka yona e bolela gore: ‘E tlang ka moka ga lena. Re nyaka go le tseba ka moka!’ ”
Dihlatse tše di ile tša bolela le batho ka moka—di boletše le ba bangwe ka Sepotokisi e bile di bolela le ba bangwe ka go fo šupašupa. Diswantšho tša mebala ya go taga tša dikgatišo tše di theilwego Beibeleng tšeo Dihlatse tše di bego di tlile le tšona di thušitše kudu e bile batho ba bantši ba metsaneng yeo ba ile ba amogela dikgatišo, kudukudu poroutšha ya Theetša Modimo.
Gerson, e lego mmulamadibogo yoo a kgethegilego kua São Félix do Xingu, o gopola kamoo modudi yo mongwe wa metsaneng yeo a amogetšego Puku ya ka ya Ditaba tša Beibele ka gona: “O ile a e lebelela gomme a e ngaparela ka matsogo a mabedi; o be a sa nyake go e bea fase le ka motsotswana.”
Dihlatse tše tša Jehofa di tlogeletše badudi ba metsaneng yeo ya kgauswi le noka dipuku, dimakasine le diporoutšha tše e ka bago tše 500. Motsaneng wa Kawatire, badudi ba ile ba theetša ka kgahlego e kgolo dikholofetšo tša Beibele tša lefase la paradeise. Tonjaikwa yo a bego a theeditše wa motsaneng wa Maindia a Cayapo yo a ratago go amogela baeng o itše: “Batho Paradeiseng ba tlo phela go swana le rena.”
Batho ba bantši toropong ya São Félix do Xingu ba be ba tseba ka leeto le. Simone, yo le yena a bego a le leetong leo o boletše gore batho ba bangwe ba tikologong ya gabo ba be ba na le dipelaelo tša ge e ba yena le batho bao a bego a sepela le bona ba be ba ka dumelelwa go tsena metsaneng yeo. Lega go le bjalo, ga se gwa ba le bothata. Simone o re: “Re ile ra amogelwa ka diatla tše pedi e bile re boletše le batho ka moka.”


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Amosi 7:1-17
7 Go na le seo Mmuši Morena Jehofa a mpontšhitšego sona. Ke bone a tšweletša tšie ge go thoma go mela tše di bjetšwego morago.+ E be e le tše di bjetšwego ka morago ga ge go segilwe bjang bja kgoši.2 Ge tšie e fetša go ja dimela tša naga, nna ka re: “Mmuši Morena Jehofa, hle anke o ba lebalele.+ Ke mang wa Jakobo a tlago go ema? Gobane ke yo monyenyane!”+3 Jehofa a šegamišwa ke seo.+ Jehofa a re: “Seo se ka se direge.”4 Go na le seo Mmuši Morena Jehofa a mpontšhitšego sona. Ke bone Mmuši Morena Jehofa a rapa phegišano a diriša mollo;+ wa fediša bodiba bjo bogolo le tema ya tšhemo.5 Nna ka re: “Mmuši Morena Jehofa, hle anke o eme.+ Ke mang wa Jakobo a tlago go ema? Gobane ke yo monyenyane!”+6 Jehofa a šegamišwa ke seo.+ Mmuši Morena Jehofa a re: “Seo le sona se ka se direge.”7 Go na le seo Jehofa a mpontšhitšego sona. Ke bone a eme morakong o agilwego go dirišwa seelakemo+ gomme a se swere ka seatla sa gagwe.8 Ke moka Jehofa a re go nna: “O bona’ng Amose?” Nna ka re: “Ke bona seelakemo.” Jehofa a re: “Tseba gore ke bea seelakemo gare ga batho ba ka ba Isiraele.+ Le ka mohla nka se ba lebalele.+9 Mafelo a phagamego a Isaka+ a tlo dirwa lešope, ge e le mafelo a makgethwa+ a Isiraele a tlo šwalalanywa;+ ke tlo tsogela ba ntlo ya Jeroboama ka tšhoša.”+10 Amatsia moperisita wa Bethele+ a romela lentšu go Jeroboama+ kgoši ya Isiraele a re: “Amose o go logetše maanomabe gare ga ntlo ya Isiraele.+ Naga ga e sa kgona go kgotlelela mantšu a gagwe ka moka.+11 Amose o itše: ‘Jeroboama o tlo hwa ka tšhoša; ge e le Isiraele, ruri e tlo tlošwa nageng ya gabo yona ya išwa bothopša.’”+12 Amatsia a re go Amose: “Wena mmoni,+ tloga o kitimele nageng ya Juda, ge o le moo o je senkgwa o be o porofete.13 Eupša o se sa hlwa o porofeta Bethele,+ ka gobane ke sekgethwa sa kgoši+ e bile ke ntlo ya mmušo.”14 Amose a araba Amatsia a re: “Ke be ke se moporofeta e bile ke se morwa wa moporofeta;+ ke be ke le modiši+ le mohlabi wa mago a dihlare tša mesikamore.15 Jehofa a ntšea gore ke se sa diša mohlape, ke moka Jehofa a re go nna: ‘Sepela o yo porofetela batho ba ka ba Isiraele.’+16 Bjale ekwa lentšu la Jehofa ge le re: ‘Na wena o re: “O se porofetele Isiraele,+ o se lese lentšu le wela+ ba ntlo ya Isaka”?17 Ka gona se ke seo Jehofa a se boletšego: “Ge e le mosadi wa gago e tlo ba mogweba-ka-mmele+ mo motseng. Ge e le barwa le barwedi ba gago ba tlo wa ka tšhoša. Ge e le naga ya gago e tlo abaganywa ka thapo ya go ela. Ge e le wena o tlo hwela mmung wa go se hlweke;+ ge e le Isiraele, ruri e tlo tlošwa nageng ya gabo yona ya išwa bothopša.”’”+


text:
DITABA TŠE DI LOKOLOTŠWEGO
Zimbabwe
Kopano ya Ditšhabatšhaba ya 2014—Poledišano le Tonakgolo ya Lefapha la Boeti Nageng ya Zimbabwe
Poledišanong yeo e bego e le ntlongkgolo ya Dihlatse tša Jehofa le Mna. Walter Mzembi o ile a bolela kamoo kopano ya ditšhabatšhaba ya Dihlatse yeo e bego e le Harare ka August 2014 e bilego le mafelelo a mabotse ka gona.
Kopano ya Ditšhabatšhaba ya 2014—Poledišano le Moemedi wa Ofisi ya Lekala la Zimbabwe
John Jubber o bolela kamoo kopano ya ditšhabatšhaba ya Dihlatse tša Jehofa yeo e bego e swerwe Harare ka August 2014 e bilego le mafelelo a mabotse ka gona.
Dihlatse di Swara Dikopano tša 2015 tša “Ekiša Jesu!” Nageng ya Zimbabwe Ngwaga ka Morago ga Kopano e Kgolo ya Ditšhabatšhaba
Dikopano tša ditšhabatšhaba tša 2014 e ile ya ba selo se segolo seo go bolelwago ka sona nageng Zimbabwe, gomme se se dirile gore go fagahlelwe dikopano tša selete tša ngwaga wo.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 109:1-31
Go moopediši. Psalme ya Dafida. Koša.109 Wena Modimo yo ke mo tumišago,+ o se homole.+2 Gobane molomo wa yo kgopo le molomo wa mofori e ahlametše go lwa le nna.+Ba boletše ka nna ka leleme la maaka;+3 Ba ntikaneditše ka mantšu a lehloyo,+E bile ba lwa le nna ntle le lebaka.+4 Ge ke ba bontšha lerato, bona ba a nkganetša;+Eupša ge e le nna ke a rapela.+5 Ge ke ba dira botse, bona ba ntira gampe+Gomme ge ke ba bontšha lerato, bona ba mpontšha lehloyo.+6 Bea yo kgopo gore a mo okamele,Anke moganetši+ yena a dule a eme ka letsogong la gagwe la le letona.7 Anke ge a ahlolwa a ahlolwe bjalo ka yo kgopo;Anke thapelo ya gagwe e be sebe.+8 Anke matšatši a gagwe e be a sego kae;+Anke maemo a gagwe a bolebeledi a tšewe ke motho yo mongwe.+9 Anke barwa ba gagwe e be ditšhiwana+Gomme mosadi wa gagwe e be mohlologadi.+10 Ruri anke barwa ba gagwe ba tšame ba ralala;+Le gona anke ba tšame ba kgopela,Ba be ba tloge mašopeng a bona ba yo nyaka dijo.+11 Anke moadimiši a mo tšeele dilo tša gagwe ka moka ka boradia,+Le gona anke bašele+ ba mo hule dilo tša gagwe tšeo a itapišeditšego tšona.+12 Anke go se be le yo a mmontšhago botho,+Le gona anke go se be le yo a gaugelago bana ba gagwe ba ditšhiwana.13 Anke ditlogolo tša gagwe e be tša go fedišwa.+Anke leina la bona le phumolwe melokong e tlago go tla.+14 Anke Jehofa a gopole molato wa borakgolokhukhu ba gagwe,+Le gona anke sebe sa mmagwe+ se se phumolwe.+15 Anke di dule di le pele ga Jehofa ka mehla;+Anke a dire gore ba se sa gopolwa mo lefaseng;+16 Ka baka la gore ga se a ka a gopola go bontšha botho,+Eupša o ile a hlomara mohlaki le modiidi+Gotee le yo a nyamilego pelong, e le gore a mmolaye.+17 O be a rata thogako,+ moo e ilego ya mo tlela;+O be a sa kgahlwe ke tšhegofatšo,+Moo e ilego ya emela kgole le yena;+18 O ile a apara thogako bjalo ka kobo+ ya gagwe.Ka gona ya mo tlela bjalo ka meetse+Le bjalo ka makhura ka marapong a gagwe.19 Anke go yena e be bjalo ka kobo yeo a itatago ka yona,+Le bjalo ka lepanta leo a dulago a itlemile ka lona ka mehla.+20 Wo ke moputso woo Jehofa a o neago yo a nkganetšago,+Le wa bao ba bolelago gampe ka moya wa ka.+21 Eupša wena o Jehofa Mmuši+ Morena.Nthuše ka baka la leina la gago.+Ntlhakodiše, ka gobane botho bja gago ke bjo bogolo.+22 Gobane ke a hlaka e bile ke a diila,+Gomme pelo ya ka e hlabegile ka gare ga ka.+23 Ke swanetše go tloga go etša moriti ge o hwelela ge letšatši le sobela;+Ke hlohlorilwe seaparong go etša tšie.24 Matolo a ka a fokodišwa ke go ikona dijo,+E bile letlalo la ka le omišitšwe ke go hloka makhura.+25 Ke fetogile selo seo ba se gobošago.+Ge ba mpona ba thoma go šišinya dihlogo.+26 Nthuše hle Jehofa Modimo wa ka;+Mphološe go ya ka botho bja gago.+27 Anke ba tsebe gore se ke seatla+ sa gago;Gore wena Jehofa, ke wena o dirilego se.+28 Anke bona ba nthogake,+Eupša wena o ntšhegofatše.+Ba eme gore ba lwe le nna, eupša anke ba hlabje ke dihlong,+Le gona anke nna mohlanka wa gago ke thabe.+29 Anke bao ba nkganetšago ba apare go kokobetšwa,+Anke ba itatetše ka dihlong tša bona go etša ge ba itateditše ka seaparo sa go hloka matsogo.+30 Ke tla reta Jehofa kudu ka molomo wa ka,+Le gona ke tla mo tumiša ke le gare ga batho ba bantši.+31 Gobane o tla ema ka letsogong la le letona la modiidi,+Gore a mo phološe go bao ba mo ahlolago gampe.


text:
Pedi Luke 2:1-20
Mehleng yeo gwa na gwa tšwa molao go Kesara Augusto, wa gore dilete ka moka di ngwalwe. Lengwalo leo la dirwa e le la pele; ke ge Kirenio a buša Siria. Batho ka moka ba ya go ngwalwa; e mongwe le e mongwe a ya motseng wa gabo. Josefa le yena a tloga Galilea motseng wa Natsaretha, a ya nageng ya Juda motseng wa Dafida o bitšwago Betlehema, gobane e be e le motho wa moloko wa Dafida, wa lešika leo. A ya go ngwalwa le Maria mosadi e a beeleditšwego ke yena, yo e bego e le moima. Ya re ge ba le moo, gwa fihla lebaka la gagwe le go belega. A belega morwa wa gagwe eo a itšibutšego ka yena, a mo phuthela ka mašela, a mo latša legopong, ka gobane ba sa ka ba hwetša sebaka ngwakong wa baeti. Gomme go be go na le badiši nageng yeo marakeng, ba letše ba letile mehlape ya bona. Ba bona Morongwa wa Morena a tlile go bona a ema, mme letago la Morena la ba phadimela ka mešo e go fela; bona ba boifa, poifo ya ba e kgolo. Morongwa wa Morena a bolela le bona a re: Se boifeng! Bonang, ke le botša taba e botse ya thabo e kgolo, e tlo go ba ya setšaba ka moka. Gobane lehono le tswaletšwe Mophološi, e lego Kriste Morena, mo motseng wa Dafida. Taetšo ya go le iša gona še: Le tlo hwetša lesea le le phuthetšwego ka mašela le letše legopong. A sa realo ke ge lešaba la dira tša legodimo le eme le yena Morongwa, le reta Modimo le re: Tumišo a e ye go Modimo magidimodimong; lefaseng go be le khutšo, kgahlišo bathong. Ya re ge Barongwa ba tlogile, ba boetše legodimong, badiši ba šala ba botšana ba re: A re yeng kwa Betlehema re yo bona taba ye e diregilego, ye Morena a re tsebišitšego yona. Ba hlaganela ba ya, ba hwetša Maria le Josefa, le lona lesea le letše legopong. Ya re ge ba bone, ba bolela tše bona ba di boditšwego di ela yena ngwane e. Ka moka ba ba di kwago ba tlabega ka tše badiši ba ba botšago tšona. Maria yena a boloka ditaba tše ka moka, a di akanya pelong ya gagwe. Badiši ba goma ba reta Modimo ba Mo tumiša ka tšohle tše ba di kwilego le tše ba di bonego, e le tšona tšela tše ba di boditšwego.


text:
MOROKAMI February 2015 | Kamoo o ka Thabelago Mošomo wa Gago
Batho ba bantši ba thabela mošomo e bile ba hwetša o putsa ka go fetišiša. Ba thušitšwe ke’ng go ba le pono ye e nepagetšego mabapi le go šoma ka thata?
TABA YA LETLAKALA LA KA NTLE
Go Šoma ka Thata
—Na go Šiilwe ke Nako?
Batho ba bangwe ba nagana gore go šoma ka thata go ba theoša seriti. Lega go le bjalo, ge e le gabotse ba bangwe ba bantši ba thabela go šoma ka thata. Ba thušitšwe ke’ng go kgotsofatšwa ke mošomo wa bona?
TABA YA LETLAKALA LA KA NTLE
Kamoo o ka Thabelago go Šoma ka Thata
Ela hloko tše dingwe tša ditsela tšeo Beibele e neago keletšo e šomago ya go hwetša lethabo le kgotsofalo mošomong wa gago.
POLEDIŠANO LE MOAGIŠANI
Ke ka Baka La’ng o Swanetše go Hlahloba Beibele?
Gaešita le ge Beibele e ngwadilwe mehleng ya bogologolo, e sa hola le lehono. Melao ya motheo ya Beibele e ka go thuša bjang dikarolong ka moka tša bophelo?
BEIBELE E FETOŠA MAPHELO
Ke Ile ka Kgahlwa ke Dikarabo tša Beibele tše di Kwagalago le tše di Nago le Tlhaologanyo
Ernest Loedi o hweditše dikarabo tša dipotšišo tše bohlokwa kudu bophelong. Dikarabo tše di kwagalago tša Beibele di mo file kholofelo ya kgonthe ka bokamoso.
EKIŠA TUMELO YA BONA
“A ga le Tsebe Gore Ditlhathollo di tšwa go Modimo?”
Ke’ng seo se dirilego gore Josefa ka sebete a hlatholle ditoro tša yo e lego yo mogolo go batšheladino ba Egipita, tša yo e lego yo mogolo go baapei ba dinkgwa gotee le tša Farao? Go tlile bjang gore Josefa a tšwe kgolegong gomme a išwe mošate ka letšatši le tee feela?
Dipotšišo tša Beibele di a Arabja
Akanya ka khutšo le tšhireletšego tšeo di ka tlišwago ke mmušo woo o tee wa lefase. Ke ka baka la’ng re ka dumela kholofetšo ya Modimo ya gore o tla tliša mmušo o bjalo? Mmuši wa wona wa maleba e tla ba mang?
Dihlogo tše Dingwe tša Inthaneteng
Na Beibele ke Puku Yeo e Ngwadilwego ka Bohlale bja Motho?
Ela hloko tsela yeo Beibele e ipolelago ka yona.


text:
Go Lokologa Bokgobeng—Nakong e Fetilego le Gona Bjale
Ge Blessing * a be a fihla Yuropa o be a holofeditšwe gore o tla hwetša mošomo wa go dira batho meriri. Eupša ka morago ga go bethwa ka matšatši a lesome le go tšhošetšwa ka gore lapa labo leo a le šiilego le tla tlaišwa, o ile a gapeletšwa go šoma e le mogweba-ka-mmele.
Go be go letetšwe gore Blessing a dire R3 000.00 go ya go R4 500.00 ka bošego bjo tee, e le gore a lefe sekoloto seo a bego a se beetšwe ke mong wa gagwe sa ka godimo ga R610 000.00. Blessing o hlalosa ka gore: “Ke be ke dula ke nagana go tšhaba, eupša ke be ke tšhoga seo ba bego ba tla se dira lapa lešo. Ke be ke kgakgetšwe.” Seo se diragaletšego Blessing se swana le seo se diragalelago batho ba dimilione tše nne lefaseng ka bophara bao e lego makgoba a tša thobalano.
Mo e ka bago mengwageng e 4 000 e fetilego, mofsa yo a bitšwago Josefa o ile a rekišwa ke bana babo. O ile a feleletša e le lekgoba legaeng leo le tumilego kua Egipita. Go fapana le Blessing, mathomong Josefa o be a se a swarwa gampe ke mong wa gagwe. Eupša ge a be a gana go goketšwa ke mosadi wa mong wa gagwe, o ile a latofatšwa ka gore o be a leka go kata. O ile a lahlelwa kgolegong gomme a tlengwa ka ditšhipi.
Josefa e be le lekgoba la mehleng ya bogologolo; Blessing yena ke lekgoba la lekgolong la bo-21 la mengwaga. Eupša bobedi bja bona e be e le bahlaselwa ba mokgwa wa bogologolo wa go gweba ka batho, e lego kgwebo yeo batho ba tšewago e le dithoto, yeo go yona go tshwenyegilwego kudu ka go dira tšhelete.
NTWA E DIRA GORE BOKGOBA E BE KGWEBO E KGOLO
Go bonagala ntwa e bile mokgwa o bonolo wa go dira gore dinaga di hwetše makgoba. Go thwe Kgoši Thutmose III wa Egipita o ile a boa le bagolegwa ba 90 000 ka morago ga lesolo le lengwe la bahlabani kua Kanana. Baegipita ba ile ba šomiša bagolegwa bao bjalo ka makgoba meepong, go aga ditempele le go epa mekero ya meetse.
Ka tlase ga Pušo ya Roma, dintwa di be di dira gore go hwetšwe makgoba ka boati, gomme ka dinako tše dingwe go nyakega ga makgoba go be go lebiša ntweng. Go akanyetšwa gore lekgolong la pele la mengwaga makgoba a be a bopa seripagare sa badudi ba Roma. Makgoba a mantši a Baegipita le a Baroma a be a šomišwa gampe bakeng sa go ikhola. Ka mohlala, makgoba a meepong ya Roma a be a phela mo e ka bago mengwaga e 30.
Ge nako e dutše e eya, bokgoba bo ile bja ata le go feta. Go tloga lekgolong la bo-16 la mengwaga go ya lekgolong la bo-19 la mengwaga, kgwebo ya go gweba ka makgoba magareng ga dinaga tša Afrika le tša Amerika e be e le e nngwe ya dikgwebo tšeo di atlegilego kudu lefaseng. Mokgatlo wa UNESCO o bega gore: ‘Go akanyetšwa gore banna, basadi le bana ba magareng ga dimilione tše 25 le tše 30 ba ile ba thopša gomme ba rekišwa. Go thwe ba dikete tše makgolo ba hlokofetše ge ba be ba tshela lewatle la Atlantic. Olaudah Equiano, e lego lekgoba leo le phologilego, o bega gore: “Go be go se bonolo go hlalosa tiragalo ka moka e boifišago ya go kwa dillo tša basadi le go bokolla ga bao ba bego ba ehwa.”
Ka manyami, bokgoba ga se feela masetlapelo ao bilego gona historing. Go ya ka Mokgatlo wa Ditšhabatšhaba wa Mešomo, go sa na le banna, basadi le bana ba dimilione tše 21 bao ba šomago bjalo ka makgoba gomme ba lefša ganyenyane goba ga ba lefše. Makgoba a mehleng yeno a šoma meepong, mafelong ao go šongwago ka thata, difeketoring tša ditena, mafelong a bagweba-ka-mmele le magaeng a batho. Le ge mohuta wo wa bokgoba o se molaong, go bonagala o oketšega.
GO LOKOLOGA
Go swarwa ka sehlogo go dirile gore makgoba a mantši a lwele tokologo. Lekgolong la pele la mengwaga B.C.E., mohlabani wa dipapading e lego Spartacus le makgoba a ka bago a 100 000 ba ile ba rulaganya borabele bjo bo ilego bja se atlege kgahlanong le Roma. Lekgolong la bo-18 la mengwaga, makgoba a sehlakahlakeng sa Caribbean sa Hispaniola a ile a tsogela beng ba ona matla. Tsela yeo makgoba a ilego a swarwa gampe ka yona mašemong a mmoba, e dirile gore go be le ntwa ya selegae yeo e tšerego mengwaga e 13, yeo mafelelong e ilego ya dira gore setšhaba sa Haiti se thome go ipuša ka 1804.
Lega go le bjalo, Go Huduga ga Baisiraele Egipita, go swanetše go tšewa e le go lokologa bokgobeng mo go atlegilego kudu historing ka moka. Mo e ka bago batho ba dimilione tše tharo
Go lokollwa ga Baisiraele go swarweng gampe kua Egipita go diregile ka tsela e kgethegilego ka ge Modimo ka boyena a ile tsena ditaba gare. Modimo o ile a botša Moshe gore: “Ke tseba mahloko a bona gabotse. Ke [tla] theogela kua tlase go yo ba hlakodiša.” (Ekisodo 3:7, 8) Go fihla le lehono, Bajuda kae le kae ba sa keteka Paseka ngwaga le ngwaga go gopola tiragalo yeo.
GO FEDIŠETŠA BOKGOBA SA RURI
Beibele e re: “Go Jehofa Modimo wa rena ga go na go se loke,” e bile e re kgonthišetša gore ga se a fetoga. (2 Dikoronika 19:7; Maleaki 3:6) Modimo o rometše Jesu gore a “bolele tokologo go mathopša . . . , go lokolla ba ba gateletšwego.” (Luka 4:18) Na se se be se bolela gore motho yo mongwe le yo mongwe yo e bego e le lekgoba o be a tla lokologa? Ga go bonagale go le bjalo. Jesu o be a rometšwe go tlo lokolla batho bokgobeng bja sebe le lehu. Ka morago o ile a re: “Therešo e tla le lokolla.” (Johane 8:32) Gaešita le lehono, therešo yeo Jesu a e rutilego e lokolla batho ka ditsela tše dintši.
Ge e le gabotse, Modimo o ile a thuša Josefa le Blessing go lokologa bokgobeng ka ditsela tše di sa swanego. O ka hwetša pego e makatšago ya Josefa go dikgaolo 39 go ya go 41 ka pukung ya Beibele ya Genesi. Tsela yeo Blessing a hweditšego tokologo ka yona le yona e bile e makatšago.
Ka morago ga gore a rakwe nageng e nngwe ya Yuropa, Blessing o ile a ya Sepania. Ge a le moo o ile a kopana le Dihlatse tša Jehofa gomme a thoma go ithuta Beibele le tšona. Ka ge a be a ikemišeditše go lokiša bophelo bja gagwe, o ile a hwetša mošomo gomme a kgodiša yo e bego e le mong wa gagwe gore a mo fokoletše tefo ya kgwedi le kgwedi ya sekoloto sa gagwe. Ka letšatši le lengwe, Blessing o ile a hwetša mogala o tšwago go mong wa gagwe. O be a nyaka go phumola sekoloto sa Blessing le go mo kgopela gore a mo lebalele. Go be go diregile’ng? Le yena o be a thomile go ithuta Beibele le Dihlatse tša Jehofa! Blessing o re: “Therešo e go lokolla ka ditsela tše di makatšago.”
Jehofa Modimo o ile a nyama ge a be a bona tsela e sehlogo yeo Baisiraele ba bego ba swerwe ka yona e le makgoba kua Egipita; le lehono o swanetše go ba a ikwa ka tsela e swanago ka go hloka toka mo go bjalo. Therešo ke gore go tlo nyakega diphetogo tše dikgolo bathong e le gore go fedišwe mehuta ka moka ya bokgoba. Eupša Modimo o holofetša go tliša phetogo e bjalo. Beibele e re: “Go na le magodimo a mafsa le lefase le lefsa tše re di letetšego go ya ka kholofetšo ya gagwe gomme toko e tla aga go tšona.”
^ par. 2 Leina le fetotšwe.


text:
Dingwalwa tša Beibele
Go Phološa Letlotlo la Bogologolo Mokgobong wa Ditlakala
Karolwana ya sengwalwa sa Rylands sa Ebangedi ya Johane ke sengwalwa sa kgalekgale sa Mangwalo a Bakriste a Segerika seo se kilego sa hwetšwa.
Beibele e Phologile go Bola
Bangwadi le bangwalolodi ba Beibele ba be ba ngwala molaetša wa Beibele godimo ga phaphirase le letlalo la go ngwalela. Dingwalwa tšeo tša kgale di phologile bjang go fihla mehleng ya rena?
Lebaka Leo ka Lona o ka Botago Diebangedi tša Beibele
Hlahloba bohlatse bjoo bo utolotšwego ke dingwalwa tša bogologolo.
Na Beibele e na le Pego e Nepagetšego ya Bophelo bja Jesu?
Ela hloko ditherešo tša mabapi le dipego tša Diebangedi le tša dingwalwa tša kgale tšeo di tsebjago.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Genesi 48:1-22
48 Bjale ka morago ga dilo tše Josefa a botšwa gore: “Tseba gore tatago o a fokola.” Ge a ekwa seo a tšea barwa ba gagwe ba babedi e lego Manase le Efuraime a ya go Jakobo.+2 Ke moka Jakobo a begelwa gore: “Morwa wa gago Josefa šo o tlile go wena.” Ka gona Isiraele a itiiša gomme a tsoga a dula bolaong bja gagwe.3 Jakobo a bolela le Josefa a re:“Modimo Ramatlaohle o iponagaditše go nna kua Lutsi+ nageng ya Kanana e le gore a ntšhegofatše.+4 Ke moka a re go nna: ‘Ke mo ke tla dira gore o tswale,+ gomme ke tla go atiša, ka go dira meraforafo.+ Peu ya gago ya mehleng e tlago ke tla e nea naga ye gore e be bohwa bja yona go iša mehleng ya neng le neng.’+5 Bjale barwa ba gago ba babedi bao o ba belegetšwego mo nageng ya Egipita pele ga ge nka tla mo Egipita go wena, ke ba ka.+ Efuraime le Manase e tla ba ba ka go etša Rubeni le Simeone.+6 Eupša bana bao o tlago go ba le bona ka morago ga bona e tla ba ba gago. Ba tla hwetša karolo ya naga yeo bana babo bona ba tlago go e hwetša e le bohwa.+7 Ge e le nna, ge ke be ke etšwa Padana,+ Ragele o ile a hwela+ tseleng hleng ga ka kua nageng ya Kanana, ge go be go sa šetše monabo o mogolo gore ke fihle Efurata,+ ke moka ka mmoloka moo tseleng ya go ya Efurata, ke gore Betlelehema.”+8 Ke moka Isiraele a bona barwa ba Josefa gomme a re: “Ke bomang ba?”+9 Ka gona Josefa a araba tatagwe a re: “Ke barwa ba ka bao Modimo a nneilego bona mo lefelong le.”+ Ge a re’alo Jakobo a re: “Hle ba tliše go nna gore ke tle ke ba šegofatše.”+10 Bjale mahlo a Isiraele a be a swifaditšwe ke botšofadi.+ O be a se sa kgona go bona. Ka gona a ba batametša kgauswi le yena, ke moka a ba atla gomme a ba gokarela.+11 Isiraele a iša pele a re go Josefa: “Ke be ke sa nagane gore ke tla bona sefahlego sa gago,+ eupša ke mo Modimo o dirile gore ke bone le bana ba gago.”12 Ka morago ga moo Josefa a ba tloša kgauswi le matolo a tatagwe gomme a khunama a inamišeditše sefahlego sa gagwe fase.+13 Bjale Josefa a ba tšea e le ba babedi, Efuraime a mo swara ka seatla sa gagwe sa le letona a mo iša ka go le letshadi la Isiraele,+ gomme Manase a mo swara ka seatla sa gagwe sa le letshadi a mo iša ka go le letona la Isiraele,+ a ba batametša kgauswi le yena.14 Eupša Isiraele a ntšha seatla sa gagwe sa le letona a se bea hlogong ya Efuraime+ le ge e be e le yo monyenyane,+ gomme seatla sa gagwe sa le letshadi a se bea hlogong ya Manase.+ O beile diatla tša gagwe ka mokgwa woo ka morero, le ge Manase e be e le leitšibulo.+15 Ke moka a šegofatša Josefa a re:+“Modimo wa therešo yoo botate Aborahama le Isaka ba sepetšego pele ga gagwe,+Modimo wa therešo yoo a ntišitšego bophelo bja ka ka moka go fihlela le lehono le,+16 Morongwa* yo a bego a ntlhakodiša mehlakong ya ka ka moka,+ anke a šegofatše bašemane ba.+Anke ba bitšwe ka leina la ka le ka leina la botate e lego Aborahama le Isaka,+Le gona anke ba oketšege e be ba bantši lefaseng.”+17 Ge Josefa a bona gore tatagwe o beile seatla sa gagwe se setona hlogong ya Efuraime, seo sa se mo kgahliše,+ gomme a leka go swara seatla sa tatagwe gore a se tloše hlogong ya Efuraime a se bee hlogong ya Manase.+18 Ke ka baka leo Josefa a ilego a re go tatagwe: “A go se be bjalo tate, ka gobane yo ke leitšibulo.+ Bea seatla sa gago se setona hlogong ya gagwe.”19 Eupša tatagwe a gana a re: “Ke a tseba morwa, ke a tseba. Le yena e tla ba setšhaba e bile e tla ba yo mogolo.+ Eupša ngwanabo yo monyenyane e tla ba yo mogolo go mo feta,+ gomme bana ba gagwe ba tla lekana le ditšhaba.”+20 A ba šegofatša lona letšatšing leo+ a re:“Anke Isiraele a go šegofatše leboelela a re:‘Anke Modimo a go dire gore o be bjalo ka Efuraime le Manase.’”+Ka tsela yeo a etiša Efuraime pele ga Manase.+21 Ka morago ga moo Isiraele a re go Josefa: “Bona, ke a hwa,+ eupša Modimo o tla tšwela pele a na le lena gomme a le bušetša nageng ya borakgolokhukhu ba lena.+22 Ge e le nna ke go nea karolo e kgolwanyane ya naga go feta bana beno,+ e lego naga yeo ke e tšerego diatleng tša Baamore ka tšhoša ya ka le ka bora bja ka.”
Mengwalo ya tlase
^ Go bonagala e be e le morongwa yo a bego a romilwe ke Modimo.


text:
Hle hlokomela gore nakong e tlago Windows 8.0 e ka se sa ba le dilo tše mpshafaditšwego tša lenaneo le. Windows 8.1 goba ya ka morago ga yona ke yona yeo e tla kgonago go ba le dilo tše dingwe tša lenaneo le tše mpshafaditšwego le dipuku le dipukwana.
Difouno tša Windows 8 goba tša ka morago ga yona
Lenaneo le le ka se šome didirišweng tše:
Dikhomphutha tšeo di nago le Windows 7 le tša pele ga yona
Difouno tše di nago le Windows 7.8 le tša pele ga yona
Lenaneo la JW Library le šoma ka tsela e swanago didirišweng ka moka tša elektroniki. Lega go le bjalo, dilo tše dingwe tša lenaneo di ka lokollwa ka dinako tše di fapanego sedirišweng se sengwe le se sengwe.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Genesi 30:1-43
30 Ge Ragele a bona gore ga se a belegela Jakobo bana, a hufegela mogolwagwe gomme a re go Jakobo:+ “Nnee bana ka gore go sego bjalo ke tla etša mosadi yo a hwilego.”+2 Ge Ragele a re’alo Jakobo a mo tukela bogale a re go yena:+ “A ke eme legatong la Modimo, e lego yena yoo a dirilego gore o se be le bana?”+3 Ke moka Ragele a re: “Biliha lekgoba la ka la mosadi šo.+ Robala le yena e le gore a mpelegele* bana bao e tlago go ba ba ka.”+4 Ke moka a mo nea Biliha mohlanka wa gagwe ya ba mosadi wa gagwe, gomme Jakobo a robala le yena.+5 Biliha a ima gomme ka morago a belegela Jakobo morwa.+6 Ke moka Ragele a re: “Modimo e bile moahloledi wa ka+ a ba a theetša lentšu la ka gomme a nnea morwa.” Ke ka baka leo a mo reetšego leina la Dani.*+7 Biliha mohlanka wa Ragele a buša a ima gomme ka morago a belegela Jakobo morwa wa bobedi.8 Ke moka Ragele a re: “Ke lwele le mogolwake o šoro. Le gona ke fentše!” Ka gona a mo reela leina la Nafutali.*+9 Ge Lea a bona gore o sa kgaoditše go belega bana, a tšea Silipa mohlanka wa gagwe a mo nea Jakobo gore e be mosadi wa gagwe.+10 Ka morago Silipa mohlanka wa Lea a belegela Jakobo morwa.11 Ke moka Lea a re: “Ke nna yo lehlogonolo!” Ka gona a mo reela leina la Gada.*+12 Ka morago ga moo Silipa mohlanka wa Lea a belegela Jakobo morwa wa bobedi.13 Ke moka Lea a re: “Ka tla ka thaba! Barwedi ba mo nageng ba tla re ke thabile.”+ Ka gona a mo reela leina la Ashere.*+14 Bjale nakong ya ge go be go bunwa korong,+ Rubeni+ o be a itshepelela nageng gomme a hwetša dienywa.* Ka gona a di tliša go Lea mmagwe. Ke moka Ragele a re go Lea: “Hle mphe tše dingwe tša dienywa tša morwa wa gago.”+15 Ge a re’alo Lea a re go yena: “A ke selo se senyenyane gore o ntšeele monna+ gomme bjale ke mo o ntšeela le dienywa tša morwa wa ka?” Ke moka Ragele a re: “Jakobo o tla robala le wena bošegong bjo ge o ka nnea dienywa tša morwa wa gago.”16 Ge Jakobo a boa madišong mantšiboa,+ Lea a tšwa a ya go mo gahlanetša gomme a re go yena: “O tlo robala le nna ka gobane ke go rekile ka dienywa tša morwa wa ka.” Ka gona bošegong bjoo a robala le yena.+17 Modimo a kwa Lea a ba a mo araba, gomme a ima a belegela Jakobo morwa wa bohlano.+18 Ke moka Lea a re: “Modimo o nneile moputso, ka gobane ke neile monna wa ka mohlanka wa ka.” Ka gona a mo reela leina la Isakara.*+19 Lea a buša a ima gomme a belegela Jakobo morwa wa botshelela.+20 Ke moka Lea a re: “Modimo o nneile mpho, ee, mpho e botse. Bjale gona monna wa ka o tla nkgotlelela,+ ka gobane ke mmelegetše barwa ba tshelelago.”+ Ka gona a mo reela leina la Sebulone.*+21 Ka morago ga moo a belega morwedi gomme a mo reela leina la Dina.+22 Mafelelong Modimo a gopola Ragele, a mo kwa a ba a mo araba ka gore a bule popelo ya gagwe.+23 A ima gomme a belega morwa. Ke moka a re: “Modimo o tlošitše go gobošwa ga ka!”+24 Ka gona a mo reela leina la Josefa,*+ a re: “Jehofa o nkokeleditše ka morwa yo mongwe.”25 Ya re gateetee ge Ragele a belege Josefa, Jakobo a re go Labane: “Mphe tsela ke boele ga gešo le nageng ya gešo.+26 Nnee basadi ba ka bao ke go hlanketšego ka baka la bona, o nnee le bana ba ka gore ke tloge; gobane ke wena o tsebago kamoo ke go hlanketšego ka gona.”+27 Ke moka Labane a re go yena: “Ge e ba bjale mahlo a gago a ntebeletše ka botho,—dipheko tša ka di mpotša gore Jehofa o ntšhegofatša ka baka la gago.”+28 A oketša ka gore: “Mpotše gore ke go putse ka eng gomme ke tla go nea.”+29 Jakobo a re go yena: “Ke wena o tsebago kamoo ke go hlanketšego ka gona le kamoo mohlape wa gago o gotšego ka gona ge ke be ke o diša;+30 gore wena o be o na le mohlape o monyenyane pele ga ge ke etla, gomme bjale o gotše ke o mogolo ka gobane Jehofa o go šegofaditše ga e sa le ke tlile.+ Bjale nna ke tlo direla neng ba ntlong ya ka se sengwe?”+31 Ke moka Labane a re: “Ke go nee eng?” Jakobo a re: “Se nnee selo!+ Ge o ka dira seo ke tlago go go kgopela sona, gona ke tla thoma go diša dihuswane tša gago gape.+ Ke tla tšwela pele ke di diša.+32 Ke tla feta mohlapeng wa gago lehono. Wena o hlaole nku e nngwe le e nngwe yeo e nago le marothorotho le mebalabala, nku e nngwe le e nngwe e tsootho mo gare ga dikgapana le pudi le ge e le efe yeo e nago le mebalabala le marothorotho mo gare ga dipudi tše tshadi. Woo e tla ba moputso+ wa ka.33 O tla bona gore ke tla ba ke botegile mohlang o etla go bona moputso+ wa ka; se sengwe le se sengwe seo se se nago marothorotho le mebalabala go dipudi tše tshadi le go dikgapa tše tsootho, se tla ba se utswitšwe ge o ka se hwetša go nna.”+34 Ge a re’alo Labane a re: “Go lokile! A go direge kamoo o boletšego ka gona.”+35 Ke moka ka lona letšatši leo a hlaola diphooko tša methalothalo le tša mebalabala le dipudi ka moka tše tshadi tša marothorotho le tša mebalabala, eupša kgapana e nngwe le e nngwe ya mmala o mošweu le e tsootho a di nea barwa ba gagwe.36 Ka morago ga moo a tšea mehlape ya gagwe a e iša bokgole bja leeto la matšatši a mararo go tloga moo Jakobo a bego a le gona, gomme Jakobo yena o be a dišitše mehlape ya Labane yeo e bego e šetše.37 Ke moka Jakobo a tšea diphatana tša meketla tša sehlare sa mosetorekisi,+ sa moalmonte+ le sa monamane+ gomme a di ebola gore di šale di na le marothorotho a mašweu.+38 Mafelelong a tšea diphatana tšeo a di ebotšego a di bea ka pele ga mohlape, ka gare ga mesela ya meetse, ka magopong a go nwa meetse+ moo diphoofolo di bego di enwa meetse gona, e le gore di tle di goelane ge di tlo nwa meetse.39 Ka gona mehlape yeo e be e goelana pele ga diphatana tšeo, gomme ya tswala tša methalothalo, tša marothorotho le tša mebalabala.+40 Jakobo a hlaola dikgapana, a lebanya mehlape yela e mengwe le mehlape ya methalothalo le e tsootho ka moka ga yona mehlapeng ya Labane. Ke moka a beela mehlape ya gagwe ka thoko a se e tswake le mehlape ya Labane.41 E be e re ka mehla ge tše di phetšego gabotse+ mo mehlapeng di goelana, Jakobo a bee diphatana ka gare ga mesela ya meetse+ pele ga mehlape gore di goelane di le kgauswi le diphatana tšeo.42 Eupša ge mehlape e be e fokola o be a sa e iše fao. Ka gona ka mehla tše di fokolago e be e eba tša Labane, eupša tše di phetšego gabotse e eba tša Jakobo.+43 Lehumo la monna yoo la oketšega ya ba le lentšintši, a ba le mehlape e megolo, bahlanka ba bantši ba banna le ba basadi, dikamela le dipokolo.+
Mengwalo ya tlase
^ Phetolelo ya lentšu ka lentšu e re, “a belegele matolong a-ka.”